ЎзА - Малака ва маҳорат намойиши\n06.12.2018 18:28 Чоп этиш версияси\nМалака ва маҳорат намойиши\nҚаршида “Аълочи ходим” ва “Илғор мутахассис” кўрик-танловларининг мамлакат босқичи бўлиб ўтди.\nЎзбекистон Республикаси Ички ишлар вазирлиги Давлат ёнғин хавфсизлиги хизмати шахсий таркибининг касб тайёргарлиги, малакаси ва салоҳиятини янада ошириш мақсадида анъанавий ўтказиб келинаётган ушбу танловларда 16 жамоа 6 та йўналишда ўзаро баҳслашди. Ҳар бир жамоа касб маҳорати ва салоҳиятини, жанговар шайлигини намойиш қилди.\n“Аълочи ходим” танловида ҳарбийлаштирилган ёнғин хавфсизлиги қисм бошлиқлари ўртасида учинчи ўринни Фарғона вилояти, иккинчи ўринни Наманган вилояти, биринчи ўринни Навоий вилояти вакиллари эгаллади. Худди шу йўналишда қисм бўлинма командирлари тоифаси бўйича учинчи ўринни Сирдарё вилояти вакили, иккинчи ўринни “Лукойл” ёнғин хавфсизлиги бошқармаси, биринчи ўринни самарқандлик иштирокчи қўлга киритди. Бундан ташқари, касбийлаштирилган қисм бошлиқлари, бўлинма командирлари ҳамда ёнғин ўчириш куч воситалари йўналишлари бўйича ҳам ғолиблар аниқланди.\n“Илғор мутахассис” танловида иштирок этган ҳарбий сафарбарлик тоифасида учинчи ўринга Бухоро вилояти, иккинчи ўринга Қашқадарё вилояти вакили сазовор бўлган бўлса, ғолибликни Наманган вилояти вакили қўлга киритди.\n– Ўзбекистон Республикаси Ички ишлар вазирлиги Ёнғин хавфсизлиги бош бошқармаси томонидан ташкил этилган “Аълочи ходим” кўрик-танловининг мамлакат босқичида ҳарбийлаштирилган ёнғин хавфсизлиги қисм бошлиқлари ўртасида иккинчи ўринни эгаллаганимдан хурсандман, – дейди Наманган вилояти ИИБ ЁХБ 2-ҳарбийлаштирилган ёнғин хавфсизлиги қисм бошлиғи, майор Дилшод Мамажонов. – Танловда соҳа ходимларининг жанговар шайлиги, билими ва малакаси яна бир бор синовдан ўтди.\nБарча ғолиб ва совриндорлар Ички ишлар вазирлиги Ёнғин хавфсизлиги бош бошқармасининг фахрий ёрлиқ ва эсдалик совғалари билан тақдирланди.


Айниқса, юртимизда Маҳал лийлаштириш дастури асосида саноат тармоқлари қуввати ортиб бораётгани, қўшимча иш ўринлари ташкил этилаётгани, бозорларимиз ўзимизнинг сифатли маҳсулотлар билан тўлдирилаётгани, экспорт имконияти кенгаяётгани диққатга сазовордир.\nШу билан бирга, кўчаларимизни тўлдириб юрган автомобиллар, уй бекалари мушкулини осон қилаётган маиший техникалар, телерадиотехника ва мобиль алоқа қурилмалари, бошқа яна кўплаб воситалар ўзимизда ишлаб чиқарилаяпти. Албатта, мазкур ижобий натижаларга эришишда тадбиркорлик ва ишбилармонлик равнақига қаратилаётган катта эътибор, яратиб берилаётган шарт-шароитлар ва преференциялар, қулай сармоявий муҳит муҳим омил бўлаётир.\nКеча “Ўзэкспомарказ”да ўз ишини бошлаган машинасозлик, электротехника ва авиация саноатини ривожлантириш, маҳсулотларни стандартлаштириш масалалари мажмуаси ярмаркаси ана шу ютуқларимиз тақдимоти, имкониятларимиз платформасига айланди. Ушбу тадбир манфаатдор вазирликлар, идоралар ва ташкилотлар томонидан давлатимиз раҳбарининг тегишли Фармони асосида мунтазам ўтказиб келинаётган Халқаро саноат ярмаркаси ва Кооперация биржаси(ХСЯКБ)нинг дастлабки босқичи доирасида ташкил қилинди.\nШубҳасиз, бу форум мамлакатимиз иқтисодий салоҳиятини кенг намоён этиш, республикада ишлаб чиқарилаётган маҳсулотлар тўғрисида атрофлича хабардор қилиш, ишончли ҳамкорлар ва шериклар топиш, истиқболли битимлар имзолаш, хўжалик алоқаларини ривожлантириш, соҳа янгиликларидан яқиндан воқиф этиш ҳамда тажриба алмашишда алоҳида аҳамиятга эга.\nШунга уйғун тарзда ярмарка иштирокчилари сони ҳам йилдан-йилга ортиб бораётгани эътиборга лойиқ. Хусусан, ўтган йили 110 та корхона ўзининг 800 хил, жумладан, 168 турдаги янги маҳсулотлари билан қатнашган эди. Бундан ташқари, унда қарийб 2000 киши иштирок этган бўлса, ўз навбатида, маҳсулот етказиб бериш ҳамда экспорт қилиш бўйича мос равишда 117,3 млрд. сўм ва 2,6 млн. АҚШ доллари миқдорида шартномалар имзоланганди.\nЖорий йилда эса “Ўзавтосаноат”, “Ўзэлтехсаноат” акциядорлик компаниялари, “Тошкент трактор заводи”, “Тошкент механика заводи”, “Чирчиқсельмаш”, “Агрегат заводи”, “Технолог” ОАЖ таркибига кирувчи, шунингдек, енгил саноат, мебелсозлик ва бошқа соҳаларда фаолият юритаётган 130 дан зиёд хўжалик юритувчи субъектлар иштирок этаётир. Шунинг ўзиёқ кўп нарсани англатади. Табиийки, намойиш этилаётган товарлар ва хизматлар ассортименти ҳам шунга яраша кўп ва кенг. Уларнинг асосий қисми Маҳаллийлаштириш дастури асосида тайёрланган, импорт ўрнини босувчи, экспортбоп маҳсулотлардир.\nТадбир давомида саноат корхоналари, жумладан, кичик бизнес ва хусусий тадбиркорлик вакиллари ўз фаолиятлари билан меҳмонларни муфассал таништириб бормоқда. Бевосита жонли мулоқот, илғор ахборот-коммуникация технологиялари кўмагидаги тақдимотлар, ўзаро ҳамкорлик қилишнинг энг қулай шартлари шулар жумласидандир. Қайси бурчакка борманг, барчасида ўзингизни қизиқтирган саволларга тўлиқ жавоб оласиз.\n— Корхонамиз 2010 йилда ташкил топган, — дейди Фарғона вилоятидаги “Avtosanoat Komponent” МЧЖ лойиҳа менежери Элбек Мадвалиев. — Асосий қисми ёшлардан иборат қарийб юз кишилик жамоамиз томонидан “GM Uzbekistan” ёпиқ акциядорлик жамиятида ишлаб чиқарилаётган автомобиллар учун етмиш турга яқин эҳтиёт қисмлар етказиб берилаётир. Чунончи, 2012 йилда 1,5 млн.дан зиёд маҳсулот тайёрланган бўлса, ўтган йили бу кўрсаткич 2 млн. донадан ошиб кетди. Ушбу ярмаркада иштирокчиларни имкониятларимиз билан таништириш баробарида, кўплаб битимларга эришиш ниятидамиз. Яна шуни айтишни истардимки, корхонамизда барча ишчилар қаторида мен каби ёш мутахассислар самарали фаолият юритиши, униб-ўсиши учун қулай шарт-шароит яратилиб, “Устоз — шогирд” мактаби йўлга қўйилган. Бундан унумли фойдаланиб, жамиятда муносиб ўрин топаётганимиздан, оиламиз бюджетига ҳисса қўшиб келаётганимиздан мамнунмиз.\n— Мамлакатимизда барча соҳалар қаторида қайта тикланувчи энергия манбаларини ривожлантиришга ҳам алоҳида эътибор қаратилмоқда, — дейди “All Solar” МЧЖ вакили Орифжон Шукуров. — Чунки ушбу йўналиш тараққиёти учун она диёримизнинг иқлими, табиий шароити жуда мос. Юртимизда қуёшли кун давомийлиги 10 соатга тенг бўлса, бир йилнинг 300 кунидан зиёди офтобли ўтиши шундан далолатдир. Шу боис аҳоли, айниқса, тадбиркорлар ўртасида мазкур йўналишдаги технологиялардан фойдаланишга қизиқиш кучайиб бораяпти. Буни инобатга олган ҳолда, кичик корхоналар, ижтимоий муассасалар, уй-жой, дала ҳовлиларга буюртма асосида муқобил энергия тизимлари — қуёш панеллари, табиий нурда ишлайдиган сув иситгичлар, насослар ўрнатиб бераяпмиз, қуёш батареялари ёрдамида кўчаларни ёритадиган қурилмаларни таъмирлаяпмиз. Қисқа вақт ичида Қашқадарё, Сурхондарё, Бухоро, Самарқанд, Сирдарё, Тошкент ва бошқа вилоятларда доимий мижозларга эга бўлдик. Кўргазма асносида эса уларнинг сафи янада кенгайишидан умидвормиз.\n...Маҳсулотлар сотиб олиш ёки ўз бизнесини йўлга қўйишни дилига туккан маҳаллий ва хорижий харидорлар, фирма ва компаниялар вакиллари учун ҳар йили нашр этилаётган электрон каталог асқатаяпти. Унинг 2013/2014 йилги сонида юртимиздаги 10 мингдан ортиқ корхона томонидан етказиб берилаётган 30 мингга яқин маҳсулот ҳақида маълумотлар жой олган. Булар ҳақида ХСЯКБ Дирекцияси расмий веб-сайти (www.cooper.uz)да ҳам ўқиш мумкин.\nМухтасар айтганда, шу йилнинг 24 апрелигача давом этадиган ушбу ярмарка мамлакатимиз саноатини янада тараққий топтириш, соҳага хориж сармоясини кенг жалб этиш, ҳали ишга солинмаган имкониятларни юрт равнақига сафарбар этишга хизмат қилади.\nТармоқ саноат ярмаркаси очилишида Ўзбекистон Республикаси Бош вазирининг ўринбосари У. Розуқулов сўзга чиқди\nМазкур рукндаги бошқа мақолалар: « Модернизациялашнинг изчиллиги — юксалиш кафолати\tҚишлоқларда замонавий корхоналар »


Шимкентда аҳолига ижтимоий-педагогик хизматлар кўрсатувчи ғаройиб марказ очилди. Бу ерда имконияти чекланган болалар ва ногиронлар ҳамда ёлғиз нафақадорларга ёрдам кўрсатилади. Янги, ишини замонавий сифатда йўлга қўйган муассасанинг очилиш маросимида Жанубий Қозоғистон вилояти ҳокими Жансейит Туймебаев қатнашди.\n– Шимкент шаҳрининг ўзида 30 мингдан зиёд имконияти чекланган фуқаро ҳаёт кечирмоқда. Уларга ёрдам кўрсатиш – бизнинг асосий мақсадимиз. Ногиронларни ҳар томонлама қўллаб-қувватлаб, уларнинг муаммоларини ижобий ҳал этишга ҳаракат қилишимиз керак. Шимкентда очилган мазкур марказ бу ишга ўз ҳиссасини қўшади, деган умиддаман, – деди минтақа раҳбари.\nБугунги кунда марказ хизматидан 700 одам самарали фойдаланмоқда. Чунончи, бу ерда асаб тизимида нуқсонлари бор болалар ҳамда таянч-ҳаракат аъзолари касалланган ногиронлар муоалажа қабул қилади. Шунингдек I ҳамда II гуруҳ ногиронларига ҳамда кексалиги туфайли ўзини-ўзи боқа олмайдиган шахсларга ҳар томонлама ёрдам кўрсатилади.\nМарказда педиатр, терапевт, невропатолог, психиатр, травматолог-ортопед, ўрта бўғин тиббиёт ходимлари, тарбиячилар, дефектологлар, услубиятчи, логопед ҳамда психолог каби малакали мутахассислар фаолият юритади.\nМарказдаги Монтессори кабинети болаларнинг ақлий қобилиятини очиб, ривожлантиришга хизмат қилади. Сенсор кабинетида эса психологик иш юритилибгина қолмай, болаларнинг майда моторикаси ҳам ривожлантирилади.\nШундан сўнг вилоят ҳокими Шимкент шаҳридаги 110 ўринли болалар боғчаси қурилаётган жойга бориб, пойдеворига эсдалик капсула солди. “Оtau Group” компаниясининг шахсий маблағига бунёд этиладиган бино келаси йили шу пайтда халққа топширилади. Ушбу иншоот умуртқа-ҳаракат функциялари бузилган ҳамда психологик ривожланиши чекланган болаларга мўлжалланган. Яъни шу йўналишда фаолият юритадиган 17-сонли “Достық” ҳамда 37-сонли “Айгерім” болалар боғчаларига совға қилинади.\nДарвоқе, Шимкент шаҳрида 385та мактабгача муассаса фаолият юритса, шундан 7таси махсус боғчадир.\nС. ИСАМАТОВ сурати.\nС. ШАРИФБОЕВА, 2017-06-06, 12:48 146


Гўзал ўрнакдаги сифатлар (6. Сўзнинг амалга мувофиқлиги)\n35262 Ўқиш режими + -\nИбрат олинадиган кишининг гаплари амаллари билан бир хил бўлиши керак. Ўзининг айтганига амал қилмайдиган инсон гўзал ўрнак бўлишга ярамайди. Аксинча, бундай одамлар қаттиқ огоҳлантирилган ва оқибатлари хайрли бўлмаслиги айтилган. Айниқса, амри маъруф ва наҳий мункарга масъул кишилар шундай қилсалар, мазаммат қилинади.\nАллоҳ таоло Соф сурасининг 2–3-оятларида марҳамат қилади:\n«Эй иймон келтирганлар! Нима учун қилмаган нарсаларингизни гапирасиз?! Қилмаган нарсангизни гапиришингиз Аллоҳнинг наздида қаттиқ ёмон кўрилгандир».\nБақара сурасининг 44-оятида эса шундай дейилади:\n«Одамларни яхшиликка чорлаб туриб, ўзингизни унутасизми? Ҳолбуки, китобни тиловат қиляпсиз-ку. Ақлни ишлатмайсизми?!»\n«Аллоҳ илмсиз кишини етмиш марта мағфират қилганда олимни бир марта мағфират қилади», деб айтилади.\nَنْ أُسَامَةَ بْنِ زَيْدٍ بن حارثة رضي الله عنهما قال: سَمِعْتُ رَسُولَ اللهِ صَلَّى اللهُ عَلَيْهِ وَسَلَّمَ يَقُولُ: «يُؤْتَى بِالرَّجُلِ يَوْمَ الْقِيَامَةِ، فَيُلْقَى فِي النَّارِ، فَتَنْدَلِقُ أَقْتَابُ بَطْنِهِ، فَيَدُورُ بِهَا كَمَا يَدُورُ الْحِمَارُ بِالرَّحَى، فَيَجْتَمِعُ إِلَيْهِ أَهْلُ النَّارِ، فَيَقُولُونَ: يَا فُلَانُ مَا لَكَ؟ أَلَمْ تَكُنْ تَأْمُرُ بِالْمَعْرُوفِ، وَتَنْهَى عَنِ الْمُنْكَرِ؟ فَيَقُولُ: بَلَى، قَدْ كُنْتُ آمُرُ بِالْمَعْرُوفِ وَلَا آتِيهِ، وَأَنْهَى عَنِ الْمُنْكَرِ وَآتِيهِ».\nУсома ибн Зайд ибн Ҳориса розияллоҳу анҳумадан ривоят қилинади:\n«Расулуллоҳ соллаллоҳу алайҳи васалламнинг «Қиёмат куни бир киши олиб келиниб, дўзахга улоқтирилади, қорни ичидагилари отилиб чиқади. У эса унинг атрофида худди эшак тегирмон тошини айлантирганидек айланиб қолади. Дўзах аҳли унинг атрофини ўраб: «Эй фалончи, сен маъруфга буюриб, мункардан қайтармасмидинг?» дейишади. У эса: «Мен маъруфга буюриб, уни ўзим қилмас эдим, мункардан қайтариб, уни ўзим қилар эдим», дейди», деганларини эшитдим» (Муслим ривояти).\n«Исро кечасида лаблари оловдан бўлган қайчилар билан қирқилаётган кишиларнинг олдидан ўтдим. «Анавилар кимлар?» деб сўрадим. «Умматингдаги аҳли дунё ваъзхонлар, одамларни яхшиликка чорлаб, ўзларини унутганлар! Ҳолбуки, Китобни ўқирдилар, ақлни ишлатмайдиларми?» дейишди».\nАллоҳ шундай оқибатдан Ўзи сақласин!\nҚандай қилиб Исломни тўғри англаш мумкин?\nАдҳам фақирона ҳаёт кечирарди. Уни таниганлар «Адҳам ямоқчи» дейишади. Тирикчилиги ёнатрофдаги қишлоқларга чиқиб, қозон, челак каби уйрўзғор буюмларини ямаш ва давоми...\n10:00 / 15.11.2019 967\n22:02 / 30.10.2016 3682\nОпамнинг қайноталари Абдумусо қуда бувамиз 2015 йили аёллари билан бирга умра ибодатини адо этиб келишди. Одатга кўра биз оиламиз билан уларни зиёрат қилгани давоми...\n08:00 / 06.12.2019 3428\nМунира Абубакирова: «Умид» тўйхонасида Қуръон мусобақаси\n08:10 / 07.02.2018 1124


Тошкент шаҳрида 3 ойдан бери болаларга ноқонуний диний таълим бериб келаётган эркак аниқланди - EFFECT.UZ\nТошкент шаҳрида 3 ойдан бери болаларга ноқонуний диний таълим бериб келаётган эркак аниқланди\n. 15:25 | 05.09.2021\nТошкент шаҳрида ноқонуний диний таълим бериб келган шахс қўлга олинди, дея хабар бермоқда пойтахт ИИББ ахборот хизмати.\nМаълум бўлишича, Чилонзор туманида муқаддам судланган 42 ёшли Абдураҳим В. ўз уйида 3 ой давомида тегишли рухсатсиз болалар учун диний адабиётдан фойдаланган ҳолда дарс ўтган.\nМазкур факт асосида Ўзбекистон Республикаси Маъмурий жавобгарлик тўғрисидаги кодексининг 241-моддаси («Диний таълимотдан сабоқ бериш тартибини бузиш») бўйича ҳужжатлар расмийлаштирилиб, судга йўналтирилди. Суд фуқарога нисбатан БҲМнинг 5 баравари миқдорида жарима тайинлади.\nАввалроқ, Тошкентда вояга етмаганларга ноқонуний диний таълим берган йигит қамалгани хақида хабар берилган эди. Бундан ташқари, аёлларга ноқонуний диний таълим бериб келаётган уч кишига чора кўрилган эди.\nTeglar:Диний таълим, Тошкент шаҳри\n«Абу-Саҳий» яқинида «бита» кўтариб жанжал қилган ҳайдовчи ҳақида маълумот берилди\nТошкентда йўловчилар қайси автобус йўналишларидан энг кўп фойдалангани айтилди


Миржалол Қосимов: "Дуранг адолатли натижа"\n8 апрель, 04:06\nЎзбекистон Кубоги доирасида АГМК клуби “Локомотив” билан 1:1 ҳисобида дуранг қайд этди. Ушбу беллашувдан сўнг, олмалиқликлар устози Миржалол Қосимов ўйин хусусида фикр билдирди.\n- Шиддатли, тезкор ва қарама-қарши ҳужумларга бой учрашув кўрдик. Ўйлайманки, дуранг адолатли натижа бўлди. Бизда ҳам, "Локомотив"да ҳам бир қанча қулай имкониятлар кузатилди. Ҳеч қандай вақт чўзишларсиз, юқори темпдаги қизиқарли учрашув гувоҳига айландик. Ҳеч бир жамоа иккинчи рақам остида ўйнамади.\nБиз ҳар хил тактик услубларни синаб кўрамиз. Бугун ҳам жамоа янги тактикада ўйинни бошлаб, кейин учрашув давомида схемани ўзгартирдик. Чемпионат давомида 2 ёки керак бўлса 3 ҳужумчи билан ҳам ўйнаб кўрамиз. Бугун янги тактикани синовдан ўтказдик. Мавсум бошиданоқ кутилмаганда жароҳатлар кузатила бошланди. Дисквалификация ва жароҳатлар кўп бўлди. Секин-аста тўлиқ таркиб бўляпмиз. Вазиятдан келиб чиқиб, мавсум давомида ҳар хил тактик услубларни тадбиқ этамиз".


Uslubiy qo’llanmalar – Navoiy viloyat Axborot Resurs markazi\nBadiiy adabiyotlar Bolalar adabiyoti Elektron darsliklar Jahon adabiyoti Referatlar Yangi olingan adabiyotlar ro'yxati\narm-navoiy\t Май 2, 2018\nЗардўзлик-ҳунармандчиликнинг қадимий турларидан бири зар ип билан нақш (кашта) тикиш касби. У форсча зар (тилла), дўзи (тикмоқ) сўзини англатади. Зардўзлик санъати узоқ тарихга эга.\nМиллоддан аввал, хусусан тош даврида инсонлар Тешиктош каби ғорларда асосан дарахт шохлари ва похолдан ишланган конуссимон жойларда яшаб келганлар. Аҳолининг бир қисми кўчманчиликдан ўтроқликка ўтгач, тош, гувала, пахса ва синчли уйлар қура…\n“Ҳамон ўтлиғ кўнгил ёруғ юз билан”\nЎзбек халқининг севимли шоираси, таниқли жамоат арбоби, Ўзбекистон халқ шоири Зулфия Исроилова 1915 йил 1 март куни Тошкентда туғилди. У юксак маънавиятли зиёлилар оиласида таваллуд топди.\narm-navoiy\t Май 1, 2018\nЯхшилик нур келтирур, дейди доно халқимиз. Халқ тасаввурида жонланган ҳар қандай нур унинг учун оппоқ ниятларнинг ушалиши, ёруғ оламнинг, кунларининг бошланишидир. Наврўз тарихи инсоният тарихи каби кўҳнадир. Унинг мазмунида байрам, қувонч,…


Бир савол сўрасам: Зиёратгоҳда сўйилган жонлиқнинг гўштини тарқатса бўлади-ми?\n— Зиёратгоҳларда жонлиқ сўйса бўлади-ми? Уйдан сўйиб бориб, гўштини пишириб, хомини қўшниларга тарқатса бўлмайди-ми?\n— Маълумки, Алллоҳнинг номидан бошқа номга атаб сўйилган жонлиқнинг гўшти ҳаромдир. Зиёратгоҳга бориб, “Фалончи отага”, “Фалон бобога” деб жонлиқ сўйиб, у жойни емакхонага айлантириш ҳолатлари ҳам кўп. Мақбара, зиёратгоҳ жонлиқ сўйиладиган жой эмас. Тўғри, сўйилган жонлиқнинг гўштини садақа қилиб, савобини кимнингдир руҳига бағишлаш шариатда бор. Аммо унинг учун сўйиладиган жонлиқни айнан ўша жойга олиб бориш шарт эмас. Мазкур жонлиқни уйда сўйиб, гўштини бирорта муҳтожга эҳсон қилиб, савобини бағишласа, эҳсон ўз ўрнига тушган бўлади. Шунча узоқ йўлларни босиб, қанча-қанча харажатлар эвазига гуноҳкор бўлмаслик керак.\nҚолаверса, биз зиёрат қилаётган улуғларимизнинг барчалари тақвога, холисликка, суннатга эргашишга чақириб, бидъат-хурофотлардан қайтарган зотлар эди. Уларни эҳтиром қилишни даъво қилсагу, қилаётган амалимиз уларнинг даъволарига мутлақо хилоф бўлса...\nШунинг учун, зиёратгоҳга борганда фақат қабр зиёрат қилинади, у ерда жонлиқ сўйилмайди. Валлоҳу аълам!\n1012 марта ўқилди\nДругие материалы в этой категории: « Унутилаётган суннатлар (11-суннат): Азондан кейинги дуо\tПайғамбар алайҳиссаломга бўлган муҳаббатнинг аломатлари (1-қисм) »


22 феврал 2019, Тошкент вақти: 05:05\nЎғлининг Ўзбекистонда рўй берган сирли ўлими учун Татъяна Назарова президент Каримовни маъсул деб билади.\nҚозоғистоннинг Оқтўба вилояти, Олға шаҳрида истиқомат қилувчи Татяна Назарованинг Ўзбекистон президенти Ислом Каримов устидан даъво аризаси билан Олға шаҳар судига мурожаат қилгани ҳақидаги хабар, қатор маҳаллий оммвий ахборот воситаларида, 28 январ куни пайдо бўлди.\nШундан сўнг, Озодлик муҳбири телефон орқали Татяна Назарованинг Оқтўбадаги расмий вакили Айдос Содиқов билан боғланишга муваффақ бўлди. Содиқовнинг айтишича, ўз даъво аризасида Татяна Назарова, Ўзбекистон президентидан ташқари Қозоғистон Iчки ишлар вазирлигини ҳам кўрсатган.\nОвоз: Жавобгарлардан бири, бу Ўзбекистон президенти Ислом Каримов. Назарова ундан етказилган маънавий зарар учун бир миллиард танга ундиришни талаб қилмоқда. Иккинчи жавобгар эса, Қозоғистон Ички ишлар вазирлиги. Зарар кўрган томон вазирликдан ҳам ана шундай миқдорда пул ундирилишини талаб қилмоқда, деди Айдос Содиқов.\nҲозирги алмаштириш курси билан ҳисоблаганда, бир миллиард қозоқ тангаси, тахминан 6 миллион 700 минг долларни ташкил қилмоқда.\nЎтган йилнинг 28 феврал куни 27 қозоғистонлик ҳайдовчи Ўзбекистон-Қозоғистон чегарасида ўзбек чегарачилари томонидан қўлга олинган эди. Ҳайдовчиларнинг яқинлари, қозоғистонлик ҳайдовчилар Ўзбекистон ҳудудига қорбўрон бўлгани сабабли адашиб ўтиб қолганини маълум қилгандилар.\nБироқ Қорақалпоғистон Олий суди, қозоқ ҳайдовчилари ўзбек металлини ўғирлаш мақсадида қўшни давлат ҳудудига ноқонуний ўтган¸ деган айб билан, ҳайдовчиларга катта миқдордаги жарима белгилаган ва юк машиналарини мусодара қилиш ҳақида ҳукм чиқарган эди.\nБу айбланганлар орасида бўлган оқтўбалик ҳайдовчи¸ 28 яшар Иван Назаров, ватанига қайтиб келмади. Кўп ўтмай¸ унинг жасадининг Ўзбекистон ҳудудидан топилгани айтилди.\nНазаровнинг ўлими ҳақида судланган оқтўбалик ҳайдовчилар суд ҳукм ўқиб бўлингач, уларга нотаниш эркак жасади суратини кўрсатишгач¸ хабар топишди. Қозоғистон томонининг келтиришича, вафот этган оқтўбалик ҳайдовчи жасади қозоқ чегарасидан 5 километр масофада топилган.\nАйдос Содиқовнинг айтишича, жасадда бўлган кийимлар орқалигина, унинг чиндан ҳам ҳайдовчи Иван Назаровга тегишли экани аниқланган.\nОвоз: Оқтўба вилояти Ички ишлар департаменти жасад эксгумацияси ва суд-тиббий экспертизаси ўтказди. Экспертиза эса, 28 яшар, соғлом эркак бўлган Иван Назаровнинг баъзи суяклари йўқлиги, баъзи суякларнинг эса дарз кетганини кўрсатди. Жасаднинг тишлари ва бир қўли йўқ эди. Биз ҳаммамиз¸ хусусан ëш йигитнинг онаси Иванни шафқатсизларча уриб ўлдиришган¸ деган фикрдамиз, дейди Айдос Содиқов.\nУнинг айтишича, экспертиза натижасига қарамай, Оқтўба вилояти Ички ишлар департаменти ҳайдовчи Иван Назаров ўлдирилиши бўйича очилган жиноий ишни бир ярим ой ўтмай ёпишга қарор қилган. Шу боис, ҳозирда вафот этган оқтўбалик ҳайдовчи Иван Назаровнинг онаси, ўғлининг ўлдирилишига бефарқ муносабатда бўлаётган Қозоғистон Ички ишлар вазирлигини ҳам судга бериб, вазирликдан, Худди Ўзбекистон президентидан бўлган каби, бир миллиард қозоқ тангаси ундирилишини талаб қилмоқда.\nОвоз: Мазкур иш бўйича ўзбек томонидан ҳеч қандай жавоб олингани¸ аниқроғи Қозоғистон ҳуқуқ идоралари Тошкентга сўров ҳам юборгани йўқ. Бизнинг ҳуқуқ-тартибот идораларимиз жиноий ишни расмий равишда очиб, сўнг уни ёпишди. Татъяна Назарова бизнинг ҳуқуқ-тартибот органларимиз ҳеч бир текширув иши олиб бормайди¸ дея ҳисоблаб, улардан кўнгли қолди. Шу боис, у 26 январ куни судга даъво аризаси билан мурожаат қилди ва аризани рўйхатга олишди, деди Айдос Содиқов.\nБироқ Оқтўба вилояти Ички ишлар департаменти, Иван Назаров жасади бўйича олиб борилган суд-тиббий экспертизаси ўлим нима сабаб юзага келганини аниқлаб бера олмаганини билдирди.\nОвоз: Ўтказилган экспертиза натижаси, елка суяга синганини кўрсатди. Аммо экспертлар бунинг ўлимга сабаб бўлмаганини айтишди. Сабаби¸ елка синишининг Иван Назаров ўлимидан бир неча ой аввал содир бўлган бўлиш эҳтимоли мавжуд. Агар вафот этган ҳайдовчи ўлими юзасидан очилган жиноий ишнинг ёпилиш сабаблари ҳақида гапирадиган бўлсак, жасад чириб кетгани боис, ҳайдовчи ўлимига олиб келган сабабни аниқлашнинг имкони бўлмади, деди Оқтўба вилояти Ички ишлар департаменти матбуот котиби Алмат Иманғалиев.\nМавзуни ёритиш чоғида, биз Ўзбекистон Ташқи ишлар вазирлиги, Қозоғистоннинг Ўзбекистондаги элчихонаси ва Қозоғистон Ички ишлар вазирлиги билан боғланишга ҳаракат қилдик. Аммо ушбу муассасаларда мухбир саволига жавоб берадиган расмийнинг ўзи топилмади.


Рўзани бузувчи амаллар (3)\nLIVE: Савол-жавоблар (15.12.2019)\n12/15/2019 LIVE: Савол-жавоблар (15.12.2019)\nBy Шайх Саидаҳмад Нуриддин on 05/31/2016 РЎЗА ФИҚҲ\nАгар инсон аёли билан жинсий яқинлик қилмасдан қучоқлашиши ёки жинсий яқинлик тўғрисида хаёл қилиши ёки аёлининг баданини ушлаши натижасида олатидан мазий чиқса, рўзаси дуруст бўлиб, бу билан рўзаси бузилмайди. Бу Имом Абу Ҳанифа ва Имом Шофеийнинг мазҳаби ва шайхулислом Ибн Таймия роҳимаҳуллоҳ ихтиёр қилган фикрдир.\nШайх Ибн Усаймийн роҳимаҳуллоҳ айтади: “Мазий чиқиши билан рўза бузилмаслигига далил бу ҳақда бирон далил-ҳужжат йўқлигидир. Негаки, рўза шариат баён қилган тарзда муайян нарсалардан тийилиш лозим бўлган ибодатдир. Бу ибодат бузилиши учун эса бирон далил бўлиши лозим”.\nШунга қарамай, банда Раббисига ибодат қилар экан, комил савобга эришиш учун ибодатига путур еткизадиган ишлардан четланиши лозим. Чунки ибодатни дуруст бўлиши билан унинг қабул бўлиши ўртасида фарқ бор. Шундай амаллар борки, фиқҳий ҳукм нуқтаи назаридан дуруст бўлсада, бироқ уни ботил қиладиган ва савобини зое қиладиган ишлар билан аралашиб қолади.\nАгар инсон кечаси аёли билан қўшилиши ёки эҳтилом бўлиши сабаб жунуб ҳолида тонг оттирса ёки кундузи рўзадор ҳолида эҳтилом бўлиб қолса, рўзаси дуруст бўлиб, бу унинг рўзасига таъсир қилмайди. “Икки саҳиҳ ҳадислар тўплами”да Ойша розияллоҳу анҳодан ривоят қилинишича, Расулуллоҳ соллаллоҳу алайҳи ва саллам рўзадор ҳолларида жунуб бўлиб тонг оттирар, сўнг ғусл қилиб, рўзани давом эттирар эдилар”. Бу жанобат тўғрисида, энди уйқусида эҳтилом бўлган кишига келсак, собиқ мақолаларимизда келтирган ҳадисга биноан уйқудаги одамга гуноҳ ёзилмайди.\nСурма қўйиш, кўз, қулоқ ва бурунга дори томизиш ва ҳоказо ишлар:\nКўзга сурма қўйиш ёки дори томизиш билан рўза бузилмайди. Кўзига дори томизар экан дори таъми томоғига етиб борса ҳам зиёни йўқ. Чунки кўз одатий овқатланиш канали эмас. Қолаверса, сурма қўйиш рўзани бузиши хусусида бирон саҳиҳ ҳадис келмаган. Ҳолбуки, рўза ибодатдир, уни бузилади, дейиш учун далил керак.\nМазкур ҳукмни қулоқ ва бурунга томизиладиган дори тўғрисида ҳам айтиш мумкин. Бироқ бурунга дори томизишдан сақланган афзал. Чунки Расулуллоҳ соллаллоҳу алайҳи ва саллам рўзадор таҳоратда бурун чаяр экан, бурунга чуқур сув олишдан қайтарганлар. Ушбу ҳадис қуйида зикр қилинади, иншааллоҳ.\nРўзадор ғусл қилиши ёки салқинлаш мақсадида сувда чўмилиши жоиздир. Юқорида Ойша ва Умму Салама розияллоҳу анумодан ривоят қилинган ҳадисда Расулуллоҳ соллаллоҳу алайҳи ва салламнинг жунуб ҳолида тонг оттириб, сўнг ғусл қилганларини айтиб ўтган эдик. Шунингдек, Анас ибн Молик розияллоҳу анҳунинг ҳозирдаги ванналарга ўхшаш ўртаси ўйиқ катта тоши бор, рўзадор ҳолида ичига кириб чўмилар эди.\nОғиз ва бурунга сув олиш:\nОғиз ёки бурунга сув олиш рўзани бузмайди. Шундай бўлсада, рўзадорнинг бурунга чуқур сув олиши макруҳдир. “Сунан” асҳоблари Лақийт ибн Сабира розияллоҳу анҳудан ривоят қилишган ҳадисда Расулуллоҳ соллаллоҳу алайҳи ва саллам шундай дейдилар: “Бурунга чуқур сув олгин, фақат рўзадор ҳолатинг бундан мустаснодир”.\nАгар рўзадор бурунга сув олаётиб бехосдан томоғига сув ўтиб кетса, гарчи макруҳ саналмиш бурунга чуқур сув олган пайтда бўлсада, бу билан рўзаси бузилмайди. Чунки у буни қасддан қилмади.\nРўзадорнинг ҳижома қилдириши жоиздир. Рожиҳ фикрга кўра, ҳижома қилдириш рўзани бузмайди. Чунки Расулуллоҳ соллаллоҳу алайҳи ва саллам рўзадор ҳолатларида, шунингдек, эҳромда бўлган ҳолатларида ҳижома қилдирганлар.\nАбу Саид розияллоҳу анҳудан ривоят қилинади: “Расулуллоҳ соллаллоҳу алайҳи ва саллам рўзадорга (аёлини) ўпиш ва ҳижома қилдириш учун рухсат бердилар”.\nШундай бўлсада, рўзадорнинг жисмоний заифлашишига сабаб бўлгани боис ҳижома қилдириш макруҳдир. Анас розияллоҳу анҳудан: “Рўзадорнинг ҳижома қилдиришини макруҳ деб билармидингиз”, деб сўралганда: “Йўқ, фақат заифлашишга сабаб бўлгани учун шундай дер эдик” – деб жавоб беради.\nЭнди “Ҳижома қилувчининг ҳам, қилдирувчининг ҳам рўзаси очилади”, деган ҳадисга келсак, жумҳур уламоларнинг фикрича, ушбу ҳадис қуйидаги сабабларга кўра мансух (яъни ҳукми бекор қилинган)дир:\nА) Дорақутний ровийлари ишончли бўлган санад билан Анас розияллоҳу анҳудан ривоят қилади: “Рўзадор учун дастлаб ҳижома макруҳ қилингани қуйидагича бўлган: Жаъфар ибн Абу Толиб рўзадор ҳолида ҳижома қилдиради. Унинг олдидан ўтган Расулуллоҳ соллаллоҳу алайҳи ва саллам: “Булар иккиси (яъни ҳижома қилувчи ва қилдирувчи)нинг рўзаси очилди” – дейдилар. Кейинчалик Расулуллоҳ соллаллоҳу алайҳи ва саллам ҳижомага рухсат берадилар”.\nБ) Юқорида айтиб ўтилган Абу Саид Худрий розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам ҳижомага рухсат берганлари айтилди. Маълумки, рухсат берилиши учун аввал ман қилинган бўлиши лозим.\n “Ал-ихтиёротул фиқҳийя” (108-бет).\n “Аш-шарҳул мумтеъ” (6/390).\n Бухорий (1925), Муслим (1109) ва Абу Довуд (2388) Ойша ва Умму Салама розияллоҳу анҳумодан ривоят қилишган.\n Саҳиҳ. Абу Довуд (4398), Термизий (1423) ва Ибн Хузайма (1003) ривоят қилишган. Шайх Албоний “Саҳиҳул жомеъ”да (3514) саҳиҳ деган.\n Бухорий муаллақ ҳолда (4/153) ривоят қилган.\n Саҳиҳ. Абу Довуд (142, 143), Термизий (775) ва Аҳмад (4/211) ривоят қилишган.\n Бухорий (1939), Абу Довуд (2372), Термизий (775) ва Ибн Можа (1682) ривоят қилишган.\n Саҳиҳ. Дорақутний ва Ибн Хузайма (1968) ривоят қилишган. Ҳадисни Албоний саҳиҳ деган.\n Бухорий (1940) ривояти.\n Байҳақий (4/268) ва Дорақутний (2/182) ривоят қилишган. Ҳадис ҳақида Дорақутний шундай дейди: “Санад ровийларининг барчаси ишончли ровийлар. Ҳадисда бирон иллат борлигини билмайман”. Қолаверса, юқорида келтирилган Анас розияллоҳу анҳудан ривоят қилинган ҳадис ҳам ушбу ҳадис мазмунини қўллаб-қувватлайди. Унда Расулуллоҳ соллаллоҳу алайҳи ва салламнинг рўзадорга аёлини ўпиш ва ҳижома учун рухсат берганлари айтилган эди.\nAvvalgi maqolaУсмонийлар: салжуқийлар давлатининг якун топиши\nKeyingi maqola Сийрак соқолни қисқартириш жоизми?\nАбу Амина 06/05/2016 19:14\nAssalomu aleykum brodar sizga savolim bor edi meni yowim 22da otamni menda qanday xaqqi bor otam bn onam ajrawganida men onam qornida chiqib ketganman va tugulganimda meni xechqanday nafaqa bn taminlamagan va dinnixam orgatmagan xabar olib xam turmagan va keyinchalik yetti yoki sakiz yowligimda yilda ikmarta chiqardi wu yowimgacha chiqqan bolsa 15 20 martacha chiqqan meni umuman otamda mexrim yoq xudodan qorqib xurmat qilaman meni waxsi na joyim na molim bor uzim qiyin axvoldaman otam meni boq deyiwga xaqqi bormi yogmi


Ўзбек халқ эртаклари | Страница 34 из 42 | www.ziyouz.uz\nБош саҳифа Ўзбек халқ оғзаки ижоди Ўзбек халқ эртаклари (34)\nКунлардан бир куни йўлда чўлоқ, кўр ва кар учрашиб қолишибди. Бундан кейин доим бирга бўлишга аҳдлашибди. Улар «қандай қилиб пул топсак экан», деб роса ўйлашибди. Охири бойнинг ёнига бориб, бирор енгилроқ иш сўрашибди.Бой уларнинг учовига ҳам иш тақсимлаб берибди. Чўлоқни давоми…\nБир куни етти дангаса бозорга ўйнагани чиқишибди. Юриб-юриб қоринлари очибди. Улар пул йиғишиб, еттита хурмачада қатиқ ва еттита нон олишибди. Олган нарсаларини ейиш учун жой излашиб, бир чеккага ўтишибди. Улар атрофга қарасалар, қўлларини ювиш учун сув кўринмабди. Шунда уларнинг энг давоми…\nБир подшо ўз хотини билан овга чиқибди. Йўлда осмонда бир қушни кўриб, подшо хотинидан:— Мана шу учиб бораётган қушни отиб туширайми? — деб сўрабди. Хотини розилик берибди. Шунда подшо пойлаб туриб, милтиқдан бир ўқ узиб, қушни уриб туширибди. Подшо ҳузур давоми…\nКунлардан бир куни Эшчонбойнинг жўхорисига Матчонбойнинг туяси кирибди. Ўша замонларда анчайин гапга ҳам қозининг олдига бораверишар экан. Туяни уч киши тутиб турибди, бир киши қозининг оддига бориб:— Қани, қози бува, Эшчонбойнинг жўхорисига Матчонбойнинг туяси кирибди, ҳайдаб чйқайлик десак, жўхорини босқилаб давоми…\nБир бор экан, бир йўқ экан, бир подшо ўтган экан. Бир куни подшога, «қишлоқнинг чекка жойида учта дангаса очликдан ўлай деб ётишса ҳам, меҳнат қилишни сира ҳам истамас эканлар», деган хабарни етказишибди.Подшо одамларига ўша уч дангасани олиб келишни буюрибди, энг давоми…\nБир одамнинг учта ўғли бор экан. Шу одам ўлаётганида болаларига: «Уйқуни ширин қилиб ухланг, овқатни ширин қилиб енг», деб васият қилиб ўлибди. Бу гапни иккита катта ўғли бир хил тушунибди, кичик ўғли эса ундан бошқача тушунибди.Иккита катта акаси ерларга сув давоми…\nБир ота-онанинг якка-ю ягона ўғли бўлган экан. Бола ота-онасининг тарбиясида катта бўлибди. Бола вояга етгач, отаси ўғлини чақириб:— Ўғлим, энди катта йигит бўлиб қолдинг, бирор ҳунар ўргангин, хор бўлмайсан, — дебди. Бола:— Хўп, — дебди.Эртаси ишга кетаётганида уни онаси тўхтатиб:— давоми…\n34-саҳифа. Жами: 42Боши«30313233343536373839»Охири


Юнкер: ЕИ хавфсизлигини Россиясиз таъминлаб бўлмайди\n17:19 / 29.08.2017\nЕИ хавфсизлигини Россиясиз таъминлашнинг имкони йўқ. Шу боисдан ҳам ЕИ ва РФ икки томонлама муносабатларни яхшилаш устида ишлаши лозим. Еврокомиссия раиси Жан-Клод Юнкер ЕИ дипломатик миссияларининг Брюсселдаги йиғилишида шу ҳақда сўз юритди.\n"Биз Россия билан муносабатларимизни яхшилашни ўйлаб кўришимиз керак. Бу Россияга боғлиқ. Шунинг баробарида бизга ҳам боғлиқ. Бироқ Европанинг келгуси асрлардаги хавфсизлигини Россиясиз таъминлаб бўлмайди", - деган Юнкер.\n"ЕИнинг барча мамлакатлари ҳудуди 5,5 млн км2. Россиянинг ўзи 17,5 млн км2 майдонга эга. Яна саволлар борми? Шунинг учун, қадриятларимиз ва қоидаларимиздан воз кечмаган, Қрим аннекциясини унутмаган ҳолда Россия билан биргаликдаги келажагимиз хусусида мулоқот олиб бориш усулини топишимиз керак", - деб қайд этган ЕК раҳбари.\nЮнкернинг сўзларига кўра, европаликлар ўзларининг дунё эгалари сифатида тутишларини бас қилишлари керак. Чунки ЕИнинг жаҳон саҳнасидаги ўрни камайиб бораяпти ва камайиб боради. "Тарих жуда тез ривожланмоқда ва баъзан бу ҳолат жуда тез содир бўлаяпти. Биз бугунги кунда камтарроқ бўлишимиз талаб этилаётган бир вақтда ўзимизни дунё эгаларидек тутаяпмиз", - деган сиёсатчи.\nУнинг қўшимча қилишича, Европа иқтисодиёти ва Европа аҳолисининг дунёдаги улуши тобора пасайиб бормоқда. Бунга қарши эса ҳеч нарса қилиб бўлмайди.\n"Бугун бизнинг ЯИМ бутун дунё ЯИМнинг 24-25 фоизини ташкил этаяпти, аммо 10 йилдан сўнг бу рақам 20 фоизгача пасаяди. Аср бошида (2000 йил) жаҳон аҳолисининг 10 фоизи шу қитъага тўғри келди. Аср сўнгги келиб, у бир неча фоизгача қисқаради", - деб таъкидлади ЕК раиси.\nШу муносабат билан Юнкер ЕИ мамлакатларини ўз манфаатларини ҳимоя қилиш учун ҳам кўпроқ бирдамликка чақирди. У, шунингдек, Европа иқтисодиётининг умумий ҳолати аста-секинлик билан яхшиланиб бораётганини таъкидлади. Бунда фуқаролар бандлиги ўсмоқда, давлат қарздорлиги тушмоқда. Унинг баҳолашича, ЕИдаги миграция вазияти ҳам барқарорлашмоқда.\nЕИ Жан-Клод Юнкер


Адабиёт ва… интернет - Behzod Fazliddin\nБаҳс Жамият ва маънавият Жараён Ижод ва эътиқод Муаллифдан Оғриқлар Сизга гапим бор Қайдлар\nАдабиёт ва… интернет\nФевраль 11, 2020 Февраль 11, 2020 Sayt muallifi\t0 изоҳлар\nАхборот технологиялари юксак имкониятлар тақдим этаётган бугунги шиддаткор пайтда тил ўрганиш, замонавий ахборот воситалари билан тиллаша олиш сўз аҳли учун ҳам жуда муҳим. Ҳозир хорижий тил билмаслик, интернетдан бехабарлик ҳатто нуқсон деб қараладиган бўлиб қолди. Кўпгина дуруст ижодкорлар хорижий тилни билмагани, интернетдан деярли бехабарлиги учун ҳам “панада” қолиб кетаётир…\nЎзбек мумтоз ва замонавий адабиёти намояндаларининг асарлари дунё бўйлаётгани қувонарли, албатта. Аммо кейинги пайтлари шундай “эъжодкор”ларни кўряпмизки, бирор чет тилини яхшироқ билгани туфайли ёки бошқа турли йўллар билан хорижда ўзларини тарғиб қиляпти. Ҳа, фақат ўзларини. Зўр бўлса, қандини урсин, адабиётимизни дунёга танитсин, деймиз, лекин уларнинг кўпи ҳаваскор даражасида, халқимиз тугул, адабий жамоатчиликка ҳам номи таниш эмас. Эълон қилаётганлари-да жўн ёзилдиқлар. Баъзан интернет сайтларида, ижтимоий тармоқларда “Чет элда фалон асарим тақдимоти бўлди”, “Хорижликлар ўзбек адабиёти қандай эканини шу асарим орқали билишди” қабилидаги куракда турмас гапларга тўла рекламсифат саҳифаларни кўриб ҳайрон бўляпмиз. Улар шу туришда ўзбек адабиёти номидан гапиряти, ўзларини ўзбекнинг катта шоир-ёзувчиси сифатида “тақдим этяпти”.\nБундай “буюк асар”ларни чоп этаётган “ҳомий”лар ҳам адабиётдан узоқ. Бу ҳолда ўзбек адабиётини тарғиб эмас, шарманда қиламиз-ку! Демак, Ёзувчилар уюшмаси ва бошқа тегишли ташкилотлар ўзбек адабиётининг муносиб (!) намояндалари асарларини хорижда тарғиб этишга янада жиддийроқ қараши керак.\nАфсуски, интернетда ўзбек адабиёти тарғиботи кўнгилни хотиржам қиладиган эмас. Қидирув тизимига атоқли адиб “Ойбек” номини ёзиб улгурмасингиздан қўшиқчи жуфтлик суратлари чиқиб келади. Навоийнинг “Фарҳод ва Ширин” достонини излайман десангиз яна бир дуэт шов-шувлари пайдо бўлади. Албатта, бу интернетдан фойдаланувчиларнинг асосий қисми – ёшлар қизиқиш ва ҳаваслари ортидаги манзаралар. Янаям кўпчилик ёшлар қизиқаётган бугунги артистлар орасида Беруний, Ибн Сино деган исм ё тахаллус эгалари йўқ…\nДемак, интернетда адабиёт, маънавият ва маърифат тарғиботини кучайтириш, айниқса, улуғ адибу олимларимиз асарларини мунтазам эълон қилиб бориш, майдонни шов-шувчи-шовқинчилар, диний, ирқий ва сиёсий низо қўзғамоқчи бўлаётган ғаламисларга бўшатиб қўймаслик керак. Бу борада баъзи сайтлар маъмурлари анча яхши ишлар қилиб улгурган бўлса-да, ҳали денгиздан томчи ҳам эмас. Қолаверса, бундай сайт юритишдан ҳеч қандай моддий манфаат йўқлигини ҳисобга олсак, муаллиф-админга қанчалар оғир эканини тасаввур қилиш мумкин. Шу ўринда бизда диний мавзудаги сайтлар анча фаол ва ўқувчилари кўп эканини ҳам алоҳида таъкидлаб ўтиш керак.\nУмуман олганда, шахсан мен интернетда ўзбек адабиёти тарғиботидан қониқмайман. Ҳамма қўлга илинганини эълон қилиб ётибди. Тизимли тарзда, маълум бир мезон асосида саралаб берадиган сайтлар жуда кам. Айниқса, классик асарлар аслиятдан бутунлай узоқ кўринишда ёки ғиж-ғиж хато билан берилади. Айб – ўзимизда. Маънавият тарғиботида бир-биримизни қўллаб-қувватламаймиз, аксинча, уҳ, бу ҳам рекламага ўтибди-да, қабилида ўзимизча энса қотирамиз…\nИжтимоий тармоқларда ва ўзим юритаётган шахсий сайтда имкон қадар керакли асарларни бериб боришга ҳаракат қиляпман. Қўлимда сайтда эълон қилиш учун тишимнинг ковагида асраб келаётганим қанча яхши материал бор: ўзбек ва жаҳон адабиёти намуналаридан тортиб ижтимоий-маънавий ҳаёт, илм-фан ва маданият соҳасига доир мақолаю суҳбатлар, мулоҳазалар… Лекин уларнинг ўндан бирини ҳам тармоққа жойлаб улгурмадим ҳали. Ҳаммасини бирма-бир синчиклаб кўриб чиқиш, аслият билан солиштириш, имкон қадар кўпчиликка нафи тегадиган асарларни бериш керак. Кўпинча бирор матн ёки жумла, ҳатто бир сўз устида соатлаб ўтиришга тўғри келади.\nЯнаям сайтимизда шаклга эмас, мазмунга асосий эътибор қаратилади. Аммо шунча вақт, меҳнат маҳсулини биров тузукроқ ўқийдими-йўқми. Интернет ҳам бундай пухталикни кўпам хушлайвермайдиган кўринади. Одамларга эса тезкор информация, миш-миш, ваҳима, сенсация керак. Ҳамма осонига ўрганган. Керак бўлса, Навоийни ҳам битта гап билан тушунтириб қўя қолишса… Шу томондан қараганда, виртуал олам фикрловчиларнинг жойига ўхшамайди. Лекин, барибир, аҳвол яхшиланар, кимларгадир таъсири бўлар, дея умидланаверасан…\nP.S. Булар бир неча йил аввал ёзилган мулоҳазалар, янгиланган эски оғриқлар эди. Ушбу мавзуда ҳали яна алоҳида ёзамиз ва, албатта, мавзуга доир фикр-мулоҳаза, таклифларингизни кутиб қоламиз…\n← Табиат қаҳридан асрагин, Холиқ!\nБеҳзод Фазлиддин “Ёлқин” дастурида →


Ота-оналар болаларнинг шахсий чегараларини қандай бузишади ва бу нима учун хавфли • NeMolchi.uz\nBosh sahifa Jabrlanganlarga maslahat Ота-оналар болаларнинг шахсий чегараларини қандай бузишади ва бу нима учун хавфли\nОта-оналар болаларнинг шахсий чегараларини қандай бузишади ва бу нима учун хавфли\nҲар бир инсон шахсий чегаралардан фойдаланиш ҳуқуқига эга ва болалар ҳам бундан мустасно эмас. Кўпинча катталар (айниқса, ота-оналар) болаларнинг чегараларини бузади ва бу салбий оқибатларга олиб келиши мумкин.\nБоланинг шахсий чегаралари қандай шаклланади?\nБола туғилганда, у ҳали шахсий чегараларига эга эмас, шунинг учун ота-оналар унинг учун қарор қабул қилганда ҳеч нарсани бузмайди.\nБола улғайган сари чегаралар шакллана бошлайди. Ва бунда ота-оналар болага соғлом шахсий чегараларни шакллантиришда ёрдам беришлари жуда муҳимдир. Ахир бу нафақат боланинг характери, балки унинг хавфсизлиги ва «йўқ» дея олиш қобилиятига ҳам таъсир қилади.\nБола маълум ёшга (икки ёки уч ёшга) етганида, у ҳамма нарсани мустақил қилишга интилади. Ҳозирда унга бундай имкониятни бериш жуда муҳим (албатта, ота-оналар ҳар қандай хавф туғдирганда кузатиши ва аралашиши мумкин).\nАгар чақалоққа нисбатан «биз бир ёшдамиз», «қоринчамиз оғрияпти» дейиш ўринли бўлса, бола маълум ёшга етганда, бундай дейиш ноўрин. Чунки бола ўзини алоҳида шахс сифатида ҳис қилиши керак.\nОта-оналар болаларнинг чегараларини қандай бузади?\n«Овқатингни еб бўлмагунча дастурхондан турмайсан». Афсуски, кўплаб ота-оналарга бу ҳолат таниш. Бола тўйдим, деса уни мажбурламанг. Оч қолганида ўзи овқат сўрайди. Бола тез-тез овқатини чала еса, порцияни камайтиринг.\n«Йиғлама! Минғиллама!» — бу ҳиссий чегараларнинг бузилишидир. Инсонга ҳиссиётларини билдиришни ман қилиш мумкин эмас. У йиғлашни бас қилса ўша салбий ҳиссиётлар ҳеч қаерга йўқ бўлиб кетмайди. Улар боланинг ичида тўпланиб ва бир куни агрессия ёки инжиқликлар кўринишида намоён бўлади.\nТақиллатмасдан боланинг хонасига кириш. Аввал тақиллатиб, кейин кириш керак деган олтин қоидани эслаб қолинг (айниқса 6 ёшдан катта бўлган боланинг хонасига кираётганда). Шунингдек бола ҳам хонангизга тақиллатиб кейин кирсин.\nБоланинг хоҳишига қарши ўпиш ва қучоқлаш. Қариндошлар ва ҳатто бегона одамлар билан ўпишиб кўришишга асло мажбурламанг.\nБолани ўртоқлари (ёки бегоналар) олдида уялтиришади ёки шарманда қилишади. Эслаб қолинг: бола билан фақат ҳоли гаплашиш керак, бегоналар олдида муносабатларга ойдинлик киритиш ноўрин.\nБолани юзи, кўлига уришади. Бола йиқилганда ота ёки онаси шундоқ ҳам қўрқиб кетган болани тинчлантириш ўрнига уни калтаклашини ҳеч кўрганмисиз? БУНГА АСЛО ЙЎЛ ҚЎЙИЛМАЙДИ.\nБегоналар олдида кийимини алмаштириш (бу ерда чақалоқ ҳақида гап кетмаяпти). Эслаб қолинг: бундай қилиш мумкин эмас!\nЧегаралар бузилиши қандай оқибатларга олиб келиши мумкин?\nШахсий чегаралар нафақат ўзига бўлган ишонч, балки хавфсизлик билан ҳам боғлиқ. Агар бола чегараларни кўрмаса, бу жуда ёмон оқибатларга олиб келиши мумкин. Масалан, уни жиноят содир этишга ундаш мумкин.\n– Агар ота-она боланинг нарсасини сўрамасдан олиб қўйса, бола демак мен ҳам сўрамасдан бировнинг нарсасини олишим мумкин, деган тушунча шаклланади, яъни ўғирликка қўл уриши мумкин.\n– “Йўқ” дейиш ўргатилмаган бола гиёҳванд моддалар, алкоголь истеъмол қилишга ружу қўйиши мумкин.\n– Ўз фикрини айтишга рухсат берилмаган бола (“бу ақллини қаранглар” каби ибораларни эсланг), уялчанг, ўзига ишонмайдиган, ўз позициясини ҳимоя қила олмайдиган одам бўлиб улғаяди.\n– Доимо калтак еган бола шафқатсиз бўлиб улғайиши мумкин.\n– Йиғлаш ман этилган бола кейинчалик агрессив бўлиши мумкин.\nОта-оналар соғлом чегаралари шаклланган одам ўз ҳаётини бошқара олишини тушунишлари керак. У бошқалар кутган нарсани эмас, хоҳлаган нарсани қилади.\nЭнг муҳими, чегаралар ҳар хил зўравонлик ва таъқиблардан ҳимоя қилади. Шундай қилиб, бола ҳеч ким унга тегишга ҳақли эмаслигини билиб олади. Унинг ўзи ҳам бошқаларнинг чегараларини бузмайди.


Матбуот анжуманлари - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 12 Феврал 2019\tКӯришлар: 479\nанъана, тантана ва урф-одатларни тартибга солиш тўғрисида»ги Тожикистон Республикаси қонунида белгиланганидек, улоқ ва кураш каби мусобақаларни суннат ва никоҳ тўйларида уюштириш тақиқланади. Қонунда белгиланганидек, суннат тўйи оила доирасида, ортиқча сарф-харажатларсиз, ҳофизлар чақирилмасдан ўтказилади. Агар улоқ ва кураш мусобақаларига тўхталадиган бўлсак, қонунчилик билан бундай тадбирлар давлат байрамлари муносабати билан дам олиш кунларида ўтказилишига ижозат берилган. Шуни ҳам қўшимча қилиш ўринлики, мамлакатимизда Тожикистон улоқчилар ассоциацияси фаолият юритади ва жойларда унинг бўлимлари амал қилади. Барча мусобақалар шу ташкилотнинг режасига биноан ташкил этилади.\nМамлакат Олий суди раисининг айтишича, 2018 йил 4 нафар фуқарога нисбатан ўта оғир жиноят содир этганликлари сабабли, бир умрга қамоқ жазоси тайинланган. Шунингдек, 8 нафар жазога маҳкум этилган шахсларга нисбатан оқлаш ҳукми чиқарилган.\n- Терроризм ва экстремизмга алоқаси бор жиноятлар – энг оғир жиноятлар сирасига киради, - деди Ш. Шоҳиён. – Ҳисобот даврида террорчиликка алоқаси бор 3та, терроризмни маблағ билан таъминлашга доир 24та, экстремистик бирлашмаларга тааллуқли 259та жиноий иш кўриб чиқилди. Бу йўналишда жиноятлар содир этилиши камайгани қувонарлидир.\nТожикистон Олий суди раисининг маълумотига кўра, малакатдан ташқаридаги ҳарбий амалиётларда иштирок этганлик юзасидан 72та жиноий иш кўриб чиқилган.\nМатбуот конференциясида берилган маълумотларга кўра, ўтган йили барча босқичдаги суд органлари томонидан 142 минг 859та фуқаролик, оилавий, жиноий ва маъмурий ишлар кўриб чиқилган. Уларнинг аксарияти юзасидан ҳукм ва қарорлар чиқарилган.\nМатбуот конференциясида Шермуҳаммад Шоҳиён ўтган йил бажарилган ишлар ва жорий йил режалари юзасидан оммавий ахборот воситалари вакилларига кенг маълумот тақдим этди.\n«Халқ овози .\nСУВ ВА УН НАРХИ ОШИШИНИНГ САБАБЛАРИ\nТожикистон Республикаси Ҳукумати қошидаги Монополияга қаршилик хизмати матбуот конференциясида дастлабки савол Душанбе шаҳрида ичимлик сувининг нархи оширилганлигига нима сабаб бўлганлиги ҳақида бўлди.\n- Душанбе шаҳри муҳандислик тармоқлари 1932 йилда қурилган. 2017-2018 йилларда ўтказган таҳлилларимизга кўра, шаҳардаги ер ости сув ўтиш қувурларининг 70 фоизи ва канализация қувурларининг 50 фоизи фойдаланиш муддатидан ўтиб кетган, - деди Тожикистон Республикаси Ҳукумати қошидаги Монополияга қаршилик хизматининг Душанбе шаҳридаги бўлими бошлиғи Дилшод Қурбонов. - Ўтган йиллар мобайнида халқаро молиявий институтлар ҳамда Душанбе шаҳри бюджетидан шу мақсадда ажратилган маблағлардан фойдаланган ҳолда, шаҳар канализация қувурларининг атиги 9 фоизини таъмирлай олдик, холос. Энди бевосита, нега ичимлик суви таъминоти нархининг 25 фоизга ошганига тўхталадиган бўлсак, биз сув ҳисоблагичларига бирданига уч марта 3 коэффициентини ишлатдик. Аслида, Тожикистон Республикасининг «Давлат корхоналари тўғрисида» ва «Табиий монополия тўғрисида»ги қонунларига мувофиқ, мол ишлаб чиқарадиган ва хизмат кўрсатадиган давлат унитар корхоналарининг даромадлари қилинган харажатларни тўлиқ қоплаши керак. Ана шу қонунлар талабларига кўра, биз корхонанинг даромадини таҳлил қилганимизда бир йиллик даромади 52 миллион сомоний, харажатлари эса, 81 миллион сомонийни ташкил қилишини кўрдик. Шу йиллар давомида корхона халқаро молиявий институтлар, бюджет ва солиқдан 205 миллион сомоний миқдорида қарздор. Шунинг учун ҳам, корхонанинг молиявий ҳолати ва хизмат кўрсатиш сифатини яхшилаш мақсадида, ичимлик суви нархи оширилди.\nМамлакат бозорларида автомобил воситалари ёнилғиси ва ун нархининг ўзгариб турганлиги ҳам қизғин баҳсларга сабаб бўлди.\n-Тожикистон Республикасига ғалла, асосан, Қозоғистон Республикасидан импорт қилинади. Тадбиркорларимиз Қозоғистондан ғалла олиб келиб, ўзларининг корхоналарида қайта ишлаб, маҳаллий унни сотувга чиқарадилар, - деди Тожикистон Республикаси Ҳукумати қошидаги Монополияга қаршилик хизмати бошлиғи Саъдий Қодирзода. - Ун нархи кўтарилишининг асосий сабаби – Қозоғистонда ғалла нархининг ошганлигига боғлиқ.\nМатбуот варақасидаги маълумотларга қараганда, ўтган йилда республикамизга 1018,9 минг тонна буғдой ва 47,2 минг тонна ун олиб келинган.\nМонополияга қаршилик хизмати бошлиғи Саъдий Қодирзода Қозоғистонда буғдой нархи кўтарилиб бораётганлиги, ўз навбатида, бизга ҳам таъсир қилишини айтгандан икки кун ўтиб, Душанбеда 50 килограммли бир халта ун нархи 190-195 сомонийгача кўтарилди.\nМаълумки, 2018 йилда сим-карталар нархи 250 сомоний бўлиши эълон қилинганди. Бу борада Тожикистон Республикаси Президенти сим-карталар нархи ошишини 2019 йилнинг 1 январигача тўхтатиб туриш ва масалани ҳар томонлама ўрганиб чиқиш топшириғини берганди.\nСаъдий Қодирзоданинг сўзларига кўра, бу масала юзасидан идоралараро ишчи гуруҳ иш олиб бормоқда. Ушбу гуруҳ ишни якунламагунга қадар бир нарса дейиш қийин, лекин айни пайтда сим-карталар ўша аввалги нархида сотилмоқда. Кейин ҳам ўзгармаслиги мумкин. Лекин олдиндан бир нарса деб бўлмайди.\nЭКОЛОГИК МУҲИТ – РИВОЖЛАНИШ ОМИЛИ\nТожикистон Республикаси Ҳукумати қошидаги Атроф-муҳитни муҳофаза қилиш комитетининг ўтган йил якунига бағишланган матбуот конференциясида Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмоннинг мамлакат Олий Мажлисига йўллаган Паёмидан келиб чиқадиган вазифалар ижроси, ҳайвонот ва ўсимликлар олами, экологик вазият, аҳолининг экологик маърифатини ошириш каби масалаларга жиддий тўхталиб ўтилди.\nМатбуот конференциясида қайд этилишича, ўтган йилнинг энг муҳим воқеалари – халқаро Наврўз байрамининг шаҳоматли нишонланиши ҳамда Халқаро сув куни – 22 мартда Тожикистон Республикаси Президенти муҳтарам Эмомали Раҳмон ташаббуси билан жаҳоннинг нуфузли халқаро ташкилоти – БМТ томонидан 2018-2028 йиллар - «Сув – устувор тараққиёт учун» халқаро амалиёт ўн йиллигининг расман бошланиши бўлди.\nМатбуот конференциясида берилган маълумотга кўра, ўтган – 2018 йил атроф-муҳитни ҳимоя қилиш соҳаси ходимлари вилоят, шаҳар, ноҳиялар маҳаллий ҳокимиятлари билан биргаликда 2 миллион 172 минг 600 туп, жумладан, 1 миллион 266 минг 900 туп манзарали, 447 минг 900 туп ҳамиша кўкариб турадиган, 457 минг 800 туп мевали дарахтлар, шунингдек, 5 миллион 948 минг 700 туп гул ва буталар кўчатлари ўтқазилди. Шунингдек, 629 гектар майдонда янги боғлар бунёд этилди ва 193 гектар майдондаги эски боғлар тикланди.\nКўзланган режаларни бажариш йўлида комитет халқаро ташкилотлар билан зич ҳамкорликни йўлга қўйди. Бу эса, ўз навбатида экологик вазиятни назоратга олиш учун кенг имконият яратди.\nМамлакат Президентининг ободончилик ва бунёдкорлик ишларини яхши йўлга қўйиш тўғрисидаги кўрсатмалари замирида комитет Душанбе, Турсунзода, Ҳисор, Панжакент шаҳарлари, Ховалинг, Шамсиддин Шоҳин, Дўстий, Мастчоҳ ва Рашт минтақаси ноҳияларидаги атроф-муҳитни ҳимоя қилиш бўлимлари учун маъмурий бинолар қуриб, фойдаланишга топширди.\nМатбуот конференциясида қайд этилишича, Тожикистон Республикаси Ҳукумати қошидаги Атроф-муҳитни ҳимоя қилиш комитети Тожикистон Республикаси давлат мустақиллигининг 30 йиллиги юбилейига бунёдкорлик ва ободончилик ишларини янада кенгайтиради.\n- Сайёҳликни ривожлантиришда соғлом экологик муҳит муҳим рол ўйнайди, - деб қайд қилинди матбуот конференциясида.\nТожикистон Республикаси Ҳукумати қошидаги Геология бош бошқармаси ўтган йили ўз фаолиятини "2012-2020 йиллар учун Тожикистон Республикасида геология соҳасини ривожлантириш давлат дастури" асосида йўлга қўйди. Бу ҳақда Геология бош бошқармаси бошлиғи Илҳомжон Оймуҳаммадзода ўтган йил якунига бағишланган матбуот конференциясида журналистларга маълумот берди.\n- Ўтган йили давлат маблағлари ҳисобидан 30та лойиҳа бўйича 13 миллион сомоний (1,3 миллион доллар)лик геологик ишлар бажарилди, - деди И. Оймуҳаммадзода. - Бундан ташқари, шартнома маблағлари асосида ҳам талай ишлар йўлга қўйилди. Жумладан, 17,3 миллион сомонийлик шартномавий ишлар амалга оширилди.\nИ. Оймуҳаммадзоданинг маълумотига кўра, бажарилган ишлар ҳажми 28,7 миллион сомонийлик маблағга тенг бўлиб, бу кўрсаткич 2017 йилдагига нисбатан 2,4 миллион сомоний ёки 9 фоиз ошганлигини кўрсатади.\nШунингдек, ҳисобот даврида Тожикистон Республикаси ва Ўзбекистон Республикаси геологлари ўртасида самарали ва ўзаро манфаатли ҳамкорликлар йўлга қўйилди. Бу тўғрида икки мамлакат геологлари ўртасида ҳамкорлик келишуви имзоланди.\nМазкур келишувга кўра, томонлар ўзаро тажриба алмашиш, мутахассислар тайёрлаш ва бошқа йўналишлар бўйича келгусида ҳамкорликларни янги босқичларда давом эттиришади.\nТожикистон Республикаси Ҳукумати қошидаги Геология бош бошқармасининг ўтган йил якунига бағишланган матбуот конференциясида журналистларнинг бир қатор саволларига масъул шахслар томонидан атрофлича жавоблар берилди.\nСИМ-КАРТАЛАР НАРХИ ОШАДИМИ?\nЎтган йили алоқа соҳаси корхоналари, хусусий операторлар ва провайдерларнинг умумий даромади 2,6 миллиард сомонийдан зиёдни ташкил қилди. Бу 2017 йил кўрсаткичларига нисбатан 97,7 фоизни ташкил қилади. 2018 йили аҳолига 1 миллиард 933 миллион сомонийдан кўпроқ ҳажмда электрон алоқа хизмати етказилди. Бу 2017 йил кўрсаткичига нисбатан 102 фоизни ташкил қилади.\nМатбуот анжумани чоғида «Тожиктелеком» томонидан алоқа хизмати даромади ошиб, 197 миллион сомонийга яқинни ташкил этгани қайд қилинди.\n«Тожикистон почтаси» ДУК республиканинг бориш қийин бўлган ва узоқ ноҳияларига сифатли хизмат кўрсатиш учун зарур чораларни қабул қилди. Мамлакат шаҳру ноҳияларига почта ҳафтасига 3-4 марта етказиб берилиб, сўнгра махсус ходимлар почтани аниқ манзилга тарқатишаяпти.\nМатбуот анжумани чоғида юртимизда интернет суръатининг бошқа давлатларга нисбатан сустлиги ва нархининг қимматлиги ҳақида берилган саволга:\n- Тожикистонда мамлакатга Интернет келтириш трафигини 2,5 баравар ошириш ва муштарийлар учун унинг нархини пасайтириш режалаштирилаяпти,- деди Тожикистон Республикаси Ҳукумати қошидаги Алоқа хизматининг ўтган йил якунига бағишланган матбуот анжуманида ушбу идора раисининг ўринбосари Илҳомжон Атоев.\nУнинг сўзларига кўра, ўтган йили мамлакатга Интернет келтириш трафиги икки баравар, яъни 10 гигабайтдан 20 гигабайтгача оширилган. Энди режага биноан, жорий йилнинг биринчи ярми охиригача бу кўрсаткични 50 гигабайтгача етказиш режалаштирилаяпти.\n-Шу мақсадда зарур ускуналар келтирилган. Уларни ўрнатиш ишлари давом этмоқда. Бунинг устида маҳаллий дастурчилар иш олиб боришаяпти,- таъкидлади И.Атоев.\nЎтган йили мамлакатимизда сим-карталар нархи кўтарилиши ҳақида хабар тарқалгандан кейин, барча мобил компаниялари олдида узундан-узоқ навбатлар вужудга келганди. Ушбу хабарларга кўра, сим-карталар нархи ўтган йилнинг декабр ойидан 250 сомонийгача чиқиши керак эди. Бу, албатта, одамларнинг норозилик билдиришларигача олиб келди. Мамлакат Президенти сим-карталар нархи оширилган тақдирда ҳам, у ўн доллардан зиёд бўлмаслиги ҳақида топшириқ берганди.\nМатбуот анжуманида сим-карталар нархининг ошиш-ошмаслиги ҳақида берилган саволга: «Ҳозирча сим-карталар нарх-навосида ҳеч қандай ўзгариш бўлмайди. Уларнинг нархи аввалгидек қолади»,- дея жавоб берилди.\nХАВФЛИ МАҲСУЛОТЛАР МУСОДАРА ЭТИЛДИ ВА ЙЎҚОТИЛДИ\nТожикистон Республикаси Ҳукумати тўртта стратегик мақсадларидан бири бўлган озиқ-овқат хавфсизлигини ҳимоялаш мамлакат аҳолиси саломатлигида муҳим ўринни эгаллайди. Озиқ-овқат хавфсизлигини таъминлаш орқали эса, турли касалликлар тарқалишининг олди олинади.\nШу мақсадда, юртимизда Тожикистон Республикаси Ҳукумати қошидаги Озиқ-овқат хавфсизлиги комитети таъсис этилган бўлиб, ушбу идора ўз олдига қўйилган вазифа ижроси йўлида турли чора-тадбирлар қабул қилиб келмоқда.\n-Ўтган 2018 йили мамлакатимизда юқумли касалликлар олдини олиш мақсадида, 15 миллиондан зиёд ҳайвонот ва паррандаларда профилактика ва табобат тадбирлари ўтказилди. Юқумли касалликларга қарши фонд ҳисобидан 1 миллион 876 минг сомонийдан зиёд маблағга вакциналар ва бошқа ветеринар материаллар харид қилинди,- деди Тожикистон Республикаси Ҳукумати қошидаги Озиқ-овқат хавфсизлиги комитети раиси Фарҳод Камолзода ушбу идоранинг ўтган йилги фаолияти натижаларига бағишланган матбуот анжуманида.\nУнинг айтишича, йирик ва кичик шохли чорванинг оғир юқумли касалликларга чалинишлари олдини олиш мақсадида, куйдирги, сил, бруцеллёз ва тери касалликларига қарши эмлаш ташкил қилинган.\nМатбуот анжуманида қайд қилинишича, ўтган йил мобайнида республика шаҳру ноҳиялари хўжаликларида бир қатор чора-тадбирлар ўтказилиб, натижада, 487 минг 482 квадрат метр майдонда дезинфекция (зарарсизлантириш), 51 минг 47 квадрат метр майдонда дезинсекция (ҳашаротларни йўқотиш) ва 72 минг квадрат метрдан зиёд майдонда дератизация (турли кемирувчилар, яъни сичқонлар, каламушларни йўқотиш бўйича чора-тадбирлар мажмуи) ишлари амалга оширилган.\nШунингдек, ўтган йили озиқ-овқат хавфсизлигини таъминлаш лабораториялари томонидан истеъмолчилик бозорида 999 минг 965та экспертиза, жумладан, гўшт ва гўшт маҳсулотлари - 191 минг 81та, сут ва сут маҳсулотлари – 75 минг 424та, тухум – 47 минг 699та, асал – 4 минг 225, ёғ – 11 минг 778та, тузланган маҳсулотлар – 38 минг 702та, янги мевалар – 323 минг 284та, балиқ – 5 минг 652та ва полиз маҳсулотларининг 19 минг 177та экспертизаси ўтказилди.\nУшбу экспертиза натижасида ветеринария ва санитария меъёрларига жавоб бермайдиган сифатсиз ҳамда хавфли маҳсулотлар, жумладан, 22110 килограмм гўшт, 10887 литр сут ва сут маҳсулотлари, 57137 дона тухум, 85490 килограмм мева ва сабзавотлар, 587 килограмм балиқ, 1827 килограмм тузланган маҳсулотлар, 1145 литр ўсимлик мойи ва 2018 килограмм асал мусодара этилган ва йўқотилган. Агар ушбу маҳсулотлар мамлакат аҳолисининг хонадонига кириб борганида, уларнинг саломатлигига жиддий зарар етказган бўларди.\nБундан ташқари, текширувлар натижасида паразит касалликларининг 1486 ҳолати ошкор этилиб, одамлар саломатлиги учун хатарли бўлган маҳсулотлар йўқотилди.\nРеспублика фумигацион (фумигация – озиқ-овқат ва ноозиқ-овқат маҳсулотларни зараркунандалардан зарарсизлантиришнинг энг самарали ва арзон усули) бригадаси томонидан 2018 йили 46811 тонна пахта толаси, 8810 тонна ипак, 47 тонна шойи толаси, 4720 тонна қуруқ мева, 800 тонна арпа, 22 тонна кунгабоқар, 53 дона ёғоч эшик ва дераза, 656 тонна буғдой, 100 тонна кепак ва кунжара, 119 тонна писта, 24,4 тонна дуккаклилар, 5,4 тонна идиш-товоқлар токчаси, 163569та дарахт танаси зарарсизлантирилди. Бу йўналишдаги ишлар бугун ҳам давом этмоқда.\nБундан ташқари, аҳоли санитария билимини ошириш ва ҳаётини яхшилаш мақсадида, Озиқ-овқат хавфсизлиги комитетининг топшириғига биноан, Соғлиқни сақлаш ва аҳолини ижтимоий ҳимоялаш вазирлигининг санитария-эпидемиология хизмати мутахассисларини жалб этиш орқали ишчи гуруҳлари ташкил этилиб, улар мамлакат шаҳру ноҳияларида аҳоли ва фаоллар билан учрашувлар ўтказишди. Шунингдек, тушунтириш қоғозлари тайёрланиб, ҳайвонлардан одамга ўтувчи турли касалликлар олдини олиш тўғрисида телевидениеда махсус кўрсатувлар ҳам ташкил қилинган.\nНуриддин Саид: - Камолот қўнғироғи ўтказилишига йўл қўйиб бўлмайди\n- Тожикистоннинг ҳар бир фуқароси Конституцияда белгиланганидек, ўз она тилида таълим олиш ҳуқуқига эга, - деди Тожикистон Республикаси Маориф ва илм вазири Нуриддин Саид вазирликнинг ўтган йил якунига бағишланган матбуот конференциясида. - Мактабларимизда ўқувчилар давлат тили билан бир қаторда, Тожикистонда яшайдиган бошқа миллат вакиллари тилларида ҳам бемалол таҳсил олишади.\nМаориф ва илм вазири мактаблар илгариги таътил тартиби, яъни кузги ва қишки таътилга чиқишга қайтганлигини айтар экан, "Камолот қўнғироғи" тадбирига йўл қўйиб бўлмаслигини алоҳида таъкидлади.\n- Бу тадбирлар мактабларда коррупцион амалларга йўл қўйилишига асос яратади, шунинг учун ҳам, бундай тадбирлар ўтказилишига йўл қўйиб бўлмайди, - деди Нуриддин Саид.\nЖурналистлар томонидан берилган бир қатор саволларга Маориф ва илм вазири анжуман жараёнида жавоб қайтарди.\nЖумладан, мамлакат Президентининг Олий Мажлисга йўллаган Паёмидан келиб чиқадиган вазифалар ижроси йўлида тадбир режаси ишлаб чиқилган бўлиб, у Маориф ва илм вазирининг 2019 йилнинг 11 январида имзолаган 165-фармони билан тасдиқланган.\nШунингдек, бошланғич, ўрта умумтаълим ва олий касбий таълим муассасалари талабаларининг билим даражаси йилдан-йилга яхшиланиб бораётганлиги, аммо у барибир халқаро стандартлар талабига жавоб беролмаслигига вазир урғу бериб ўтди.\nБундан ташқари, Нуриддин Саид ўқитувчиларнинг мажбурий ишларга жалб этилишига тўхталар экан, бундай ҳолат мамлакатимиз маориф ва илм соҳасида кўзга ташланмаслигини зикр этди.\n- Айни пайтда олий маълумотли ва олий касбий даража эгаси бўлган ўқитувчиларнинг вазифавий маошлари 896 сомонийни ташкил этади, - деди Н. Саид. - Бунга қўшимча тарзда ўқитувчилар синф раҳбарлиги, кабинет мудирлиги ва дафтар текшириш учун қўшимча ҳақ оладилар. Ана шу қўшимчаларни эътиборга олганда, олий маълумотли ва олий касбий даража эгаси бўлган ўқитувчининг маоши 1360 сомонийни ташкил этади. Шунингдек, қишлоқ мактабларида фаолият юритаётган ёш ўқитувчилар маошларига биринчи уч йилда 10 фоиз маблағ қўшилади.\nБундан ташқари, Маориф ва илм вазири дарслик китобларининг сифати, мазмуни ҳамда ундаги камчиликларга алоҳида тўхталди.\nШунингдек, Нуриддин Саид маориф ва илм соҳасида олиб борилаётган илмий-тадқиқот ишлари самараси юзасидан ҳам журналистларга маълумот берди.\nОЛИЙГОҲЛАР НУФУЗИНИ БЕЛГИЛАШ МЕЪЁРИ\n- Тожикистон Республикаси Маориф ва илм вазирлиги ўтказган рейтинг бўйича Тожикистон Давлат тижорат олийгоҳи бешинчи ўринни қўлга киритди, - деди ўтган йил якунига бағишланган матбуот конференциясида Тожикистон Давлат тижорат олийгоҳи ректори Ҳамидулло Фақеров. - Албатта, бу рейтингни тузишда олийгоҳда йўлга қўйилган илмий-тадқиқот ишларига катта эътибор қаратилади. Шунингдек, таълим муассасасида олиб борилаётган таълим-тарбия ишлари, талабаларнинг билим ўзлаштириш даражалари ва бошқа жиҳатлар ҳам ҳисобга олинади. Университетимиз мамлакат олийгоҳлари ўртасида ўтказилган рейтингда бешталикдан ўрин олганлиги жамоамиз меҳнатининг самарасига берилган ҳаққоний баҳо, деб ҳисоблайман.\nТожикистон Давлат тижорат олийгоҳи ректорининг журналистларга берган маълумотига кўра, олийгоҳда 26 ихтисос бўйича бакалавриат, 11 ихтисос бўйича магистратура, 10 ихтисос бўйича аспирантура ва 14 ихтисос бўйича PhD доктор ва 5та иккинчи олий касбий таҳсилот юзасидан мамлакатимиз ва хориж меҳнат бозорларига мутахассислар тайёрланади.\nОлийгоҳда фаолият юритаётган педагогларнинг 16 нафари фан доктори, профессор, 104 нафари фан номзоди, доцент, 85 нафари катта ўқитувчи ва 44 нафари ассистент эканликлари таълим сифатининг юксалишига хизмат қилиши, табиий.\n- Таълим-тарбия замон билан ҳамқадам бўлиши керак, - деди Ҳ. Фақеров. - Техника ва технологиянинг энг сўнгги ютуқларидан фойдаланиб, ишни ташкил этиш, таълим самарадорлигини оширади. Айни пайтда биз талабалар ётоқхонасининг кўп қисмини компютерлар билан таъминладик. Компютерларнинг интернет тармоғига уланганлиги эса, талабалар учун яратилган қулайлик ҳисобланади.\nТожикистон Давлат тижорат олийгоҳида 84 нафар хориж давлатлари фуқаролари таҳсил олишади. Жумладан, 65 нафар студент, қолганлари эса, магистратура, аспирантура ва докторантура тингловчиларидан иборат.\n- Тинчлик ва миллий бирлик асосчиси - Миллат пешвоси, Тожикистон Республикаси Президенти муҳтарам Эмомали Раҳмоннинг ташаббуси сабаб ўтган йили қўшни Ўзбекистон давлати билан ҳамкорликлар янги жараён олди, - деди Ҳ. Фақеров. - Ана шу эзгу ва хайрли ташаббус натижаси ўлароқ, айни пайтда олийгоҳимизда 31 нафар ўзбекистонлик талабалар таҳсил олишмоқда. Айниқса, мамлакатимизга чегарадош ноҳияларнинг битирувчилари бизнинг олийгоҳда таҳсил олишга катта қизиқиш билдиришмоқда. Келгусида биз бу йўналишда тарғибот-ташвиқот ишларини йўлга қўйиб, уларни олийгоҳимизга жалб этамиз. Бундан ташқари, Ўзбекистон таълим муассасалари билан ҳамкорликларни кенгайтириш мақсадида, бир қанча олийгоҳлар билан шартномалар ҳам тузганмиз.\nЎтган йили 999 нафар талаба олийгоҳни битирган ва уларнинг 17 нафари имтиёзли диплом соҳиби бўлганлиги ҳам олийгоҳ эришган ютуқлар сирасига киради.\nУниверситетда 5529 нафар талаба ўқийди ва уларнинг 1252 нафарини қизлар ташкил этади.\nМИЛЛИАРДЛИК МАРРА ЭГАЛЛАНДИ\n«Шаҳримизда илк бор бир миллиард сомонийлик саноат маҳсулотлари ишлаб чиқарилди!» Хўжанд шаҳар раиси Маъруф Муҳаммадзода ўтган йилги иқтисодий-ижтимоий натижаларга бағишланган матбуот йиғинини ана шу қувончли хабар билан бошлади. Бултур хўжандлик саноатчилар 1 миллиард 132 миллион сомонийликдан ортиқроқ маҳсулот ишлаб чиқаришди. Агар олдинги йил кўрсаткичлари билан қиёсланганда, деярли 121 миллион сомонийлик кўп маҳсулот тайёрланди. Хўжандда фаолият юритаётган барча турдаги саноат корхоналари сони 163тага етди. Бултур саккизта янги корхона маҳсулот тайёрлашга киришди.\nШаҳарда ишлаб чиқарилаётган саноат маҳсулотлари хили ҳам кўпайиб, 86тага етди. Миқдор билан бирга сифатга эътибор бериш хўжандлик саноатчилар маҳсулотларига чет элларда қизиқишни орттирди. Олис ва яқин хорижий мамлакатларга 188 миллион сомонийликдан ортиқроқ маҳсулот сотилди. Бу борадаги кўрсаткич 2017 йилга қараганда, 5,2 миллион сомонийга кўпайди.\nШаҳарда ишлаб чиқаришнинг юксалиб бораётгани ижтимоий соҳадаги ривожланишга, маданий ва маиший иншоотлар қурилишига имконият бермоқда. Шаҳарда 18 минг 650 нафардан кўпроқ нафақа олувчи мавжуд. Уларнинг нафақаси ҳар доим ўз вақтида етказиб берилмоқда. Айни бир пайтда, қайдга олинган 4 минг нафардан ортиқ камтаъминланган оилага моддий кўмак берилмоқда.\nЎтган йили Навбаҳор маҳалласида 320 нафар, 19-микроноҳияда эса, 240 нафар бола учун мактабгача таълим муассасалари ишга туширилди.\nШаҳар раисининг сўзларига қараганда, сайёҳликни ривожлантиришга эътибор Тожикистон, жумладан, Хўжандни дунёга янада яхшироқ танитиш билан бирга, иқтисодни ривожлантиришда ҳам муҳим ўрин тутади. Қадимий Хўжандда эса, чет эллик сайёҳлар эътиборини тортадиган обидалар кўп. Жумладан, 32та тарихий ёдгорлик, 3та археологик, 25та меъморчилик, санъат ва маданият обидалари мавжуд. Ҳозирда 9та тарихий обидани ҳалқаро ЮНЕСКО ташкилоти рўйхатига киритиш учун ҳаракат бошланди. Яқинда мазкур ташкилот вакиллари Хўжандда бўлиб, бу тарихий ёдгорликларни асрашга берилаётган эътибор учун мамнунлик изҳор этишди.\nАйни бир пайтда, сайёҳликни ривожлантириш мақсадида олий маълумотли, малакали мутахассислар тайёрлаш ишига алоҳида эътибор берилмоқда. Шу мақсадда, Тожикистон Давлат тижорат дорилфунунининг Хўжанддаги савдо ва иқтисод институтида уч йўналиш бўйича мутахассислар тайёрланмоқда. Талабалар «Халқаро сайёҳлик», «Бизнес саёҳати» ва «Халқаро сайёҳликни ташкил этиш» йўналишлари бўйича таълим олишмоқда.\nХўжандда сайёҳларга қулай шароитлар яратиб бериш учун янги-янги меҳмонхоналар қурилмоқда. Ҳозирда уларнинг сони 15тага етди. Сирдарёнинг икки қирғоғини боғловчи осма йўл қурилиши бошланди. Хўжанддаги биринчи осма йўлнинг хорижий сайёҳларда қизиқиш уйғотиши, табиийдир.\nАграр саноатдан – саноатлаштиришга\nБобожон Ғафуров ноҳияси фақат Суғд вилоятида эмас, балки Тожикистондаги энг йирик қишлоқ хўжалик ноҳияларидан бири саналади. Ноҳияда пахтачиликдан тортиб боғдорчиликкача, сабзавотчиликдан тортиб чорвачиликкача ривожланган. Буни ноҳия қишлоқ хўжалиги меҳнаткашларининг ўтган йили қўлга киритган натижаларидан ҳам билса бўлади. 2018 йилда ноҳияда 1 миллиард 70 миллион сомонийликдан кўпроқ қишлоқ хўжалик маҳсулотлари етиштирилди. Айни ғўза ҳосил тугиши пайтига келганда ҳавонинг кескин исиб кетишига қарамасдан, пахта етиштириш йиллик режаси анчагина ортиғи билан бажарилди. Олдинги йилга қараганда, деярли 2300 тонна ортиқ сабзавот ҳосили йиғиштириб олинди. Гўшт, сут, тухум етиштириш 101 фоиздан 141 фоизгача кўпайди.\nАйни бир пайтда Бобожон Ғафуров ноҳияси раиси Зариф Назирийнинг матбуот йиғинида айтишича, саноат маҳсулотларидан тушган маблағ қишлоқ хўжалиги маҳсулотлари келтираётган фойдадан ортган. Бултур ноҳияда 1 миллиард 146 миллион сомонийликдан кўпроқ маҳсулот ишлаб чиқарилган. Ноҳияда мамлакат Президенти Паёмидаги муҳим нуқта – навбатда агросаноатдан саноатлаштиришга ўтиш борасидаги кўрсатмани амалга ошириш учун пахта толасини бевосита ноҳиянинг ўзида йигиришдан тортиб тайёр маҳсулотлар ишлаб чиқаришгача бўлган режаларни амалга ошириш кўзда тутилмоқда. Ўтган йили мавжуд 103та саноат корхонасидан 59таси маҳсулот ишлаб чиқариш ҳажмини кўпайтирди.\nАйни бир пайтда, саноат ва қурилиш маҳсулотлари сифатига муҳим аҳамият берилмоқда. Буни биргина «Хуаксин Ғаюр Суғд цемент» мисолида ҳам кўриш мумкин. Бу корхонада ишлаб чиқарилаётган муҳим қурилиш хом ашёси сифатининг баландлиги боис, унга нисбатан хорижда талабот борган сари ошмоқда. Ўтган йили биргина қўшни Ўзбекистон ва Қирғизистон мамлакатларига 500 минг тоннадан ортиқ цемент етказиб берилди.\nЗариф Назирий ишлаб чиқаришда эришилаётган ютуқлар аҳоли масканларини ободонлаштириш, таълим-тарбия муассасалари, ижтимоий-маданий иншоотлар қурилишини кўпайтиришга имконият яратаётганини таъкидлаб ўтди. Масалан, Овчиқалъача қишлоғида 540 ўқувчи учун замонавий мактаб қурилди. 5та мактабда қўшимча синфхоналар бунёд этилди. 256 километрдан ортиқ йўл таъмирланди. 25 километр йўлга мум ётқизилди. Йўлларни текислаш мақсадида 12 миллион сомонийликдан кўпроқ маблағ сарфланди.\nАйни бир пайтда, Тожикистон мустақиллигининг 30 йиллигини муносиб кутиб олиш йўлида ободонлаштириш ишлари авжида. Шонли санагача 98та иншоот бунёд этиш режага олинган.\nНоҳия раисининг айтишича, навбатдаги уч йил Қишлоқлар, сайёҳлик ва халқ ҳунармандчилигини ривожлантириш йиллари, деб эълон қилиниши бу соҳаларга эътибор кучайтирилишини янада кўпроқ тақозо этади. Ҳозирда ноҳияда икки юзтадан кўп турдаги халқ ҳунармандчилиги маҳсулотлари тайёрланмоқда. Бултур Исфисор қишлоқ жамоатининг Шўркўл мавзеида, «Тожик денгизи» соҳилидаги хушманзара жойда «Кохи Малика» деб аталган дам олиш минтақасини бунёд этиш бошланди. Мевағул тоғи этагидаги Чашмасор қишлоқ жамоатида «Арчазор» дам олиш минтақаси ташкил топди.\n- Эришган ютуқларимиз ўзимизники, лекин иш бор жойда камчиликлар, ишга солинмаган имкониятлар ҳам бўлиши мумкин. Биз мамлакатимиз равнақи, аҳоли ҳаётини янада яхшилаш йўлида бу имкониятларни топиб, ишга солаверамиз, - деди Зариф Назирий.\nБЮДЖЕТ МАБЛАҒЛАРИДАН МАҚСАДЛИ ФОЙДАЛАНИЛМОҚДА\n- Иш фаолиятимизни Тинчлик ва миллий бирлик асосчиси - Миллат пешвоси, Тожикистон Республикаси Президенти муҳтарам Эмомали Раҳмоннинг мамлакат Олий Мажлисига йўллаган Паёмидан келиб чиқадиган вазифалар, Тожикистон Президенти топшириқ ва кўрсатмалари ҳамда мамлакат Молия вазирлигининг соҳага тегишли қарор ҳамда дастурлари асосида йўлга қўйганмиз, - деди Хатлон вилояти Молия бош бошқармаси бошлиғи Бахтиёр Назарзода ўтган йил якунига бағишланган матбуот конференциясида. - 2018 йил бюджет маблағларидан тежамкорлик билан мақсадли фойдаланиш, бюджет соҳаси ходимлари маошини таъминлашни бошқарма ҳамда бошқа тегишли органлар билан ҳамжиҳатликда йўлга қўйиб, бу йўналишда муайян ишлар бажарилди. Ҳисобот даврида маҳаллий бюджетнинг даромад қисми 101 фоиз таъминланиб, бюджетга 1022,8 миллион сомоний маблағ киритилди. Бу кўрсаткич 2017 йилга нисбатан 122 миллион сомоний кўпдир.\nШунингдек, Бахтиёр Назарзода ўз ҳисоботида бюджетнинг даромад қисми режаси бажарилганлиги унинг харажат қисми воқеий даромадлар ҳисобидан йўлга қўйилиб, вилоят иқтисодий соҳаларига 1515,7 миллион сомоний йўналтирилганлигини қайд қилиб ўтди. Умуман, 1336 миллион сомоний ёки маблағларнинг 88 фоизи ижтимоий соҳаларга, жумладан, маориф ва илм 880 миллион сомоний, соғлиқни сақлаш соҳасига 392 миллион сомоний, ижтимоий ҳимоя қилиш соҳасига 11 миллион сомоний, маданият ва спорт соҳасига 52 миллион сомоний сарфланди.\n- Молия соҳаси мутахассисларининг касбий маҳоратини ошириш йўлида вилоят Молия бош бошқармаси махсус марказ ташкил этиб, соҳанинг 156 нафар ходими ўз касбий маҳоратларини марказда такомиллаштиришди.\nИлгари шундай марказ вилоятда мавжуд бўлмаганлиги қайд этиб ўтилди.\nШунингдек, Молия бош бошқармаси масъулларининг маълумотига кўра, ўтган йили тадбиркорлар томонидан 46та лойиҳалар ишлаб чиқилиб, Тожикистон Республикаси Ҳукумати қошидаги Тадбиркорларни қўллаб-қувватлаш фондига тақдим этилди. Бунинг натижасида, 6та лойиҳа учун 10,9 миллион сомонийлик имтиёзли қарзлар ажратилди.\nБугун: 20-10-2020 08:04:30


Самарқандда таъмагирликда айбланган милициячилар ҳибсга олинди - BBC News O'zbek\nСамарқандда таъмагирликда айбланган милициячилар ҳибсга олинди\nСамарқанд вилоятида икки нафар милиция ходими ҳибсга олинган. Пахтачи тумани ички ишлар бӯлимининг бу икки нафар терговчиси пора олиш ва таъмагирликда айбланмоқда. Бу ҳақда Ӯзбекистондаги 12news.uz. ва яна бир неча вебсайтда хабар берилган.\nҚӯшнилар орасида келиб чиққан жанжал натижасида улардан бири иккинчисига жароҳат етказган.\n12news.uz. вебсайтида ёзилишича, терговчилар аввалбошда қӯшнисига жароҳат етказган кишига унга нисбатан қотилликка доир иш қӯзғатишларини айтишган. Ва ундан ишни бости-бости қилиш учун 24 миллион ӯзбек сӯми олишган. Бу борада Каттақӯрғон шаҳар прокурори Эркин Шарипов билдирган.\nУнинг айтишича терговчилар шунингдек жанжалга гувоҳ бӯлиб қолган қӯшнилардан 13 миллион сӯм олишган. Терговчилар гувоҳларни "сизларга нисбатан ҳам жиноий иш очамиз", дея чӯчитишган.\nПрокурор Эркин Шариповнинг билдиришича, терговчилар қӯрқитиш йӯли билан айбланаётган шахснинг отасига тегишли «Нексия» автомашинасига эга бӯлиб олишган.\nПрокурор айнан айбланувчининг отаси терговчиларнинг ӯзлари қонунни бузаётганлари борасида ҳуқуқ-тартибот идораларига мурожаат этгани ва шундан сӯнг милиция ходимларига нисбатан жиноий иш очилганини айтган.\n«Ҳибсга олинган терговчиларга нисбатан жиноий иш очилган ва тергов ишлари олиб борилмоқда», деган Эркин Шарипов.\nМаҳаллий таҳлилчиларнинг айтишларича, Ӯзбекистонда милиция ходимларининг пора олишлари ва таъмагирликлари тез-тез учрайдиган ҳолга айланиб бормоқда. Кӯп ҳолларда қӯрқув натижасида пора берган одамлар бу борада ҳеч кимга оғиз очишмайди. Чунки кейинчалик уларнинг ӯзлари ё яқинлари милиция томонидан тазйиққа учрашлари мумкинлигидан хавотирланишади.\n«Пахтачидаги ҳодисада икки қӯшни орасидаги жанжалда бири билиб-билмай иккинчисига тан жароҳати етказган бӯлиши мумкин. Лекин умуман ҳеч бир айбсиз одамларни милиция ходимлари айблашлари, қаматиб юбориш билан қӯрқитиб, таъмагирлик қилиш ҳоллари оз эмас», дейди жиззахлик фермерлардан бири.\nУнинг айтишича куппа-кундузи қилинадиган зӯравонлик ва чӯнтак шилишларни таъмагир милиция ходимларининг раҳбарлари билишса-да, кӯпинча билмасликка олишади.


ҲАРБИЙ ҚАСАМЁД — МАРД ЎҒЛОН ЛАФЗИ\nЎзбекистон Республикаси Ички ишлар вазирлигига қарашли Тошкент олий ҳарбий техника билим юртида навбатдаги ҳарбий хизматга чақирилган аскарларнинг ҳарбий қасамёд қабул қилишига бағишланган тантанали тадбир бўлиб ўтди.\nУнда билим юрти раҳбарлари, шахсий таркиби, тизимда хизмат қилиб, истеъфога чиққан собиқ офицерлар, ҳарбий хизматга чақирилган ота-оналари, республика оммавий ахборот воситалари ва жамоатчилик вакиллари иштирок этишди.\nТадбир одатий ҳарбий расм-русумларларга амал қилинган ҳолда бошланди. Саф майдонида кўкси ҳаяжон ва ғурурга тўла норғул йигитлар янги ҳарбий либосларда ҳарбий қасамёд қабул учун тизилишган. Уларни қўллаб-қувватлаш учун бу ерга келган ота-оналари, яқинларинингюз-кўзларида қалбида ғурур, фахр-ифтихор туйғулари акс этгани кўриниб турарди.\nТантанада ёш аскарларнинг оналари ҳарбий хизматга келган йигитлар учун яратилган шарт-шароитлардан кўнгиллари тўлганини, бунинг учун давлатимиз раҳбарларига, ҳарбий қисм командирларига чуқур миннатдорчилик изҳор этдилар. Фахрийлар эса ўз сўзларида бугунги дориломон кунларда Ватан ҳимоясига бел боғлаган бу йигитларга омадлар тилаш билан бирга улар хизмат пайтлардаги оғирликлар ҳақида гапириб беришди.\nМаросим вазирлик ҳузуридаги ашула ва рақс ансамблининг куй-қўшиқлари, ота-оналар ҳамда ёш аскарларнинг рақслари билан якунланди.\n(Муаллиф олган суратлар)


Польшадан чиққан даҳо (Фредерик Шопен) | www.ziyouz.uz\nБош саҳифа Илм ва фанСанъатПольшадан чиққан даҳо (Фредерик Шопен)\nЧоп этилган 14.04.2018 05.03.2018 МуаллифZiyouz.uz\nПоляк бастакори ва мусиқашунос Фредерик Шопеннинг номи жаҳон мусиқа санъатининг Моцарт, Бетховен, Бах каби даҳолари қаторидан ҳақли равишда муносиб ўрин эгаллаган. Улкан истеъдод соҳиби Шопен ижоди инсоний эҳтиросларга, ҳис-туйғуларга бой. Шунинг учун ҳам уни бир чашмага менгзаш мумкин.\n1810 йил 22 февраль куни Варшава яқинидаги Желязова Боля қишлоғида асли насаби француз бўлган Николя Шопен ҳамда поляк аёли Юстина Кшижановская оиласида бир гўдак дунёга келади. Унинг юксак истеъдод эгаси эканлиги ёшлигиданоқ башорат қилинган. Болакай даставвал опаси Людвика билан дуэтлар ижро этиб юради. Кейинчалик у опасини “илк устозим” дея эътироф этади.\nБолакай етти ёшга тўлганида, отаси уни мусиқий савод чиқариши учун фортепьяно бўйича мутахассис қўлига топширади. Жажжи Фридерикнинг ажабтовур одатлари бўлиб, фортепьянони қоп-қоронғи хонада чалишни жуда-жуда ёқтирарди. У баъзан ярим кечаси уйғониб, ўзи ёқтирган мусиқасини баралла чалишга тушиб кетар, бундан уйидагиларнинг ўтакаси ёрилай дерди. Миттигина бармоқчалари билан клавишларни чалишга қийналаётган Фридерикнинг хаёлига бармоқ ўстирадиган мослама ясаш фикри келади. У жони оғришига қарамай, мосламани кечаю кундуз қўлига тақиб юради. Табиийки, бундай болани кўрган кўз, эшитган қулоқ борки, уни сал “ғалатироқ”қа чиқариб қўйиши аниқ. Хонадон хизматкорлари эса уни нақ ақлдан озган дейишади. Шопен ўн ёшида князь Константинга бағишланган маршини яратади ва бу асар ҳарбий оркестр жамоаси томонидан бир неча марта ижро ҳам этилади.\nКейинчалик ёш санъаткор таниқли чех мусиқачиси Войцех Живний қўлида таҳсил олади. Ўшанда мураббийси унинг қалбида И.С.Бах ижодига меҳр уйғотган бўлса ажаб эмас. Боши билан ижодга шўнғиган Фридерикдан машҳур мусиқачи чиқишига шубҳа йўқ эди. Ёш Шопен иқтидори, тиришқоқлиги, меҳнатсеварлиги туфайли “поляк Моцарти” номини олади. Ўн икки ёшга тўлганида унинг маҳорати барчани, яқинларию таниш-билишларини ҳайратга солади. Ўзидан-да ўзиб кетган шогирдига бошқа ҳеч нима бера олмаслигини англаб етган устози Живний эса унга сабоқ беришдан воз кечади.\n1829 йилдан Шопеннинг мустақил равишдаги ижодий фаолияти бошланади десак хато бўлмайди. Ижодкор Вена, Краков каби шаҳарларда гастрол сафарларида бўлиб, ўз истеъдодини намойиш этади ва кўплаб мухлислар орттиради. Моцарт, Бетховенлар Венани забт этганидек, Шопен ҳам бутун Парижни ўзига буткул ром этади.\n1830 йилда Польша озодлиги йўлида кўтарилган қўзғолонда санъаткор ватанидан анча олисда эди. У бу қўзғалоннинг дарагини эшитиши биланоқ куйиб- ёниб йўлга отланади. Бироқ манзилга етишга улгуролмайди. Бу пайтда қўзғалон бостирилиб бўлган, қатнашчилари эса ҳибсга олинганди. “Польша порлоқ, забардаст, ҳур юрт бўлади!” – деб ёзган эди у ўз кундаликларида.\nШопен мунтазам концерт дастурлари, тадбирлар уюштириб турар, уларда асосан ўзи яратган куйларни чаларди. Концертларининг бирида у Моцартнинг “Дон Жуан” асарини янгича талқинда ижро этади. Айнан шу куй сабаб немис бастакори ва мусиқашунос мунаққид Роберт Шуман: “Жаноблар, бош кийимингизни ечинг, қаршингизда – улуғ истеъдод соҳиби турибди!” – деган сўзлар билан Шопенни мақтову олқишларга кўмиб ташлайди.\nШопен мусиқага алоҳида бир тил сифатида қарар, уни инсоннинг табиий, равон нутқига қиёсларди. Унинг “Тил яккам-дуккам сўзлардан эмас, яхлит нутқдан ташкил топганидек, алоҳида товушлар ҳам куй ярата олмайди. Мусиқа ҳосил бўлиши учун товушлар уйғунлиги керак”, деган сўзлари айни ҳақиқатдир.\nВенгер бастакори Франц Лист Шопен ижодига таъриф бериб: “Унинг оҳанглари гўё шиддатли тўлқинлар узра тебранаётган қайиқдир, ёки, аксинча, бу фоний дунёда дафъатан пайдо бўлиб, нигоҳимиз элас-элас илғайдиган шарпа мисолдир”, деган эди. Бетховен даврида урф бўлган мусиқий классицизм кейинроқ романтизмга ўрин бўшатиб беради ва Фридерик Шопен бу йўналишнинг ёрқин вакилига айланади.\n1836 йили Фридерик Парижда Жорж Санд тахаллуси остида ижод қилган адиба (асл исми шарифи Аврора Дюпе) билан танишади. Шопеннинг ўзига ҳам, асарларига ҳам мафтун бўлган бу аёл кейинчалик санъаткорнинг ҳамроҳи, маслакдошига айланади. Улар қарийб ўн йил давомида турмушнинг аччиқ-чучугини, қувончию заҳматларини бирга тотиб, бир-бирларига суяниб яшашади.\n40-йилларнинг охирларида бастакор Англияда яшай бошлайди. Аммо кундан- кун аҳволи оғирлашиб бораётган Шопеннинг дарди у ерда баттар ёмонлашади. Шундай бўлса-да, у лорд Дадли Стюартга берган ваъдасининг устидан чиқади. 1848 йилнинг кеч кузида Польша дўстлари жамиятининг фойдасига уюштирилган хайрия концертида иштирок этиб, мухлисларини яна бир карра хушнуд этади. Бу эса унинг сўнгги концерти эканлигини ҳеч ким хаёлига ҳам келтирмаган эди…\n1849 йилнинг 17 октябрида – жаҳон мусиқа санъати яна бир забардаст, истеъдодли ўғлонидан жудо бўлди…\nБуюк бастакор Фридерик Шопендан фортепиано учун иккита концерт, трио, сонаталар, тўртта баллада, тўртта экспромт, ўн олтита полонез, эллик саккизта мазурка, ўн еттита вальс, йигирма битта ноктюрн, йигирма олтита прелюдия, йигирма еттита этюд, ўн тўққизта қўшиқ ва бошқа кўплаб мусиқий асарлар ижодий мерос бўлиб қолди ва жаҳон мусиқа санъати хазинасидан жой олди.\nШопен ўз ҳаётининг сўнгги дамларини Францияда ўтказган бўлса-да, вафотидан сўнг жасадини киндик қони тўкилган, болаликнинг шоду хуррам дамлари ўтган она Ватани – Польша тупроғига қўйишларини васият қилади. Фридерик Шопен қисқа умр кўрди, у бу дунёдан кўз юмганида ҳали қирқ ёшга ҳам тўлмаганди. Аммо бир ярим асрдан ошибдики, унинг номини санъат ихлосмандлари даҳо ижодкор сифатида ҳали-ҳануз фахр билан тилган оладилар. Буюкликнинг шарафи ҳам, шони ҳам шунда, аслида.\nГулҳаё Абдуғаффорова тайёрлади.\n← Аввалги Аввалги Агата Кристи. Тилсимли шахмат (ҳикоя)\nКейинги → Кейинги: Шойим Бўтаев. “Шукур, айт-чи, бу ҳаёт нима?” (эссе)


Хитойга саёҳатлар. Хитой харитаси, Хитойга виза, Хитой суратлари, Хитой об-ҳавоси, Хитой меҳмонхоналари\nПекиннинг географик координатлари:\nХитой Халқ Республикаси (ХХР), Марказий ва Шарқий Осиёдаги давлат, асосан унга Хитой давлати (Хитой империясининг 18 тарихий провинциялари), Ички Мўғулистон, Шинжон, Шимолий-Шарқ (Манчжурия) ва Тибет киради. Хитой Шарқий ва Марказий Осиёда жойлашган. Дунёнинг 13 та давлат билан чегарадош ва дунёдаги энг узун қуруқлик чегарасига эга (22,8 минг км). Мамлакатнинг майдони - 9,6 млн. квадрат км. Унинг қирғоқлари Сариқ Денгиз, Шарқий Хитой ва Жанубий Хитой Денгизлари билан ювилади.\nХитойдек катта давлатнинг иқлими каби турлича иқлим ҳеч қайси давлатда бўлмаса керак. Айниқса, қишда ҳаво ҳароратининг кескин ўзгариши яхши сезилади. Шунингдек, январь ойида Харбинда тез-тез ҳаво ҳарорати -20°Cгача пасаяди, бу вақтда эса, Гуанчжоуда ҳарорат + 15°C бўлади. Ёзда эса, ҳароратнинг бундай тебранишлари унчалик кучли эмас. Энг жанубий қисмида эса, (Гуандун провинцияси) йил бўйи чўмилиш ва баданни чиниқтириш мумкин (ҳавонинг ўртача ҳарорати +30°Сни ташкил этади, сувнинг ҳарорати эса +22°С бўлади).\nИероглифлар билан манзил ёзилган меҳмонхона карточкасини йўқотиб қўйманг, хитойлар хорижий тилларни билмайдилар.\nЮань – ХХРнинг миллий пул бирлиги бўлиб ҳисобланади. АҚШ долларини юанга банк, мемонхона ва айирбошлаш шохобчаларида амалга ошириш мумкин. Юанни ЭПМ айирбошлаб бўлмайди. Тижорат банклари иш кунларида соат 8.00дан то 17.00гача ва шанба кунлари соат 8.00дан то 11.30гача ишлайди. Меҳмонхоналарда айирбошлаш пунктлари узоқ вақт ва дам олиш кунисиз ишлайди.\nШахсий эҳтиёжлар учун фойдаланишга Хитойга кирувчилар учун божсиз қуйидаги нарсаларни олиб киришга рухсат этилади: фотоаппарат (1 дона), портатив магнитофон (1 дона), компьютер (1 дона), портатив видеокамера (1 дона), кинокамера (1 дона). Мазкур нарсаларнинг миқдори ошган ҳолатларда эса, уларнинг аниқ миқдорини кўрсатиб, декларация тўлдирилиши лозим.\nЮқорида номлари таъкидланган, яъни Хитойга божхона рухсати билан олиб кирилган нарсалар қайтишда албатта Хитойдан олиб чиқиб кетилиши лозим. Шахсий эҳтиёжлар учун кумуш ва тилладан ясатилган нарсалар ҳам олиб кирилиши мумкин. Агарда уларнинг оғирлиги 50 кгдан ортадиган бўлса, у ҳолда, Хитойга кириш вақтида уларни албатта декларация қилиш ва олиб чиқиб кетишда ҳам шундай миқдори кўрсатилган ҳолда амалга оширилиши лозим. Хорижий давлатга тилла, кумуш ва улардан ясалган ва Хитойда сотиб олинган нарсаларни олиб чиқиб кетишда божхона хизмати Хитой Халқ Банки томонидан берилган “Махсус тўлов варақаси” мавжуд бўлганлигидагина рухсат беради. Хитойдан бадиий санъат асарларини олиб чиқиб кетишда маданий ишлар бўйича масъул ташкилотлардан эксперт хулосасини олиш лозим, сўнгра божхонага аниқ ифодаланган олиб чиқиб кетиладиган нарсалар учун декларация тўлдирилиши лозим. Хитойга келган хорижий фуқароларга мамалакатдан Хитой тиббиётида қўлланиладиган ва хорижий валютага сотиб олинган тайёр дори-дармонлар ёки уларнинг хом ашёларини улар ҳисоб-китоб варақалари ва валюта айирбошланганлиги тўғрисидаги ҳужжатлар тақдим этилганида олиб чиқиб кетилиши мумкин.\nХитой шаҳарларини бир – бирига боғлаб турувчи асосий транспорт воситаси темирйўлдир. Низоли вазиятлар вақтида транспортдаги назоратчиларга “будун” сўзини айтсангиз (“тушунмайман” деб таржима қилинади), бу сизга ёрдам қилади ва сиз бирор - бир нарсани нотўғри қилган бўлсангиз ҳам, сизга индамайдилар.\nМабодо шаҳарлараро темирйўл боғланиши бўлмаса, у ҳолда, автобусдан фойдаланиш мумкин. Автобусдаги саёҳат бирмунча арзон бўлади, бироқ ундаги шароитлар унчалик қулай эмас.\nКўпгина меҳмонхоналар ўзларининг автобусларига эгалар, мазкур автобуслар мижозларни аэропорт ва Пекиннинг бошқа диққатга сазовор жойларига етказиб қўйишлари мумкин. Чипталар одатда холлда сотилади.\nТаксини исталган вақтда тўхтатиш мумкин. Унга тўлов ҳисоблагичга кўра амалга оширилади. 1 км йўл учун йўл ҳақи 1,40 юандан 2,50 юангача бўлиши мумкин ( 1 км учун нарх кўк рангда автомобилнинг ёнбошига ёзиб қўйилган бўлади). Яқинда 1 км учун 1,2 юан бўлган янги такси турлари пайдо бўлди. Шунингдек, ҳайдовчи панжара ортида ўтирганига сира ажабланманг. У тўловни карточка орқали ҳам қабул қилади!\nМетро. Пекин метроси иккита йўналишдан иборат. Ҳар 2 станция ўртасидаги вақт 4 минутча бўлади. Метрога кириш – кулранг цементдан қурилган бинодир, чиптанинг нархи - 2 юандир. Иш вақти: 5:00дан - 22:30гача.\nВелосипед - пекинликларнинг энг севимли ҳаракат қилувчи транспорт воситасидир. Меҳмонхоналар одатда 200-800 юань миқдорида гаров сўрайдилар, ҳамда велосипеддан фойдаланиш учун ҳар соатига 4 юандан оладилар.\nВелорикшалар. Агарда сиз Пекинга илган саёҳатингиз ҳақиқатан ҳам сизда ажойиб таассуротлар қолдиришини истасангиз, у ҳолда, сиз велорикша хизматидан фойдаланинг. Меҳмонхона олдида мижозларни кутиб турган велорикшалар жуда ҳам баланд нарх сўрасалар ҳам, унда саёҳат қилишнинг ўзгача гашти бор.\nХитой доимо саёҳат қилиш учун дунёда энг жозибали мамлакат ҳисобланган. Қадимий цивилизация ривожланишига кўра, Хитой 7 минг йиллик ичида Қадимий Миср, Бобил ва Ҳиндистон билан бир қаторда туради. Баъзи бир нарсалар эса, Хитойда бошқа қадимий цивилизациядан кўра аввалроқ пайдо бўлган. Расмий маълумотларга кўра, ҳозирги кунда Хитойда 5 мингдан ортиқ тарихий-маданий ёдгорликлар мавжуд, уларнинг кўплари чет элликларда ҳайрат ва ажабланиш уйғотади. Энг машҳур ёдгорликлардан бири эса, бу 6350 кмлик Буюк Хитой Деворидир.\nУ дунёдаги қадимий шаҳарлардан бири ва ХХР нинг пойтахти, бутун дунёга машҳур маданий ва тарихий марказ. Хитой пойтахтининг марказида жуда чиройли номланган диққатга сазовор жой бор – “Қирмизи таъқиқланган шаҳар”, ҳозирда бу Гугун музейи ва ўтимшда бу бино Хитой императорларининг қароргоҳи бўлган.\nБаъзилар эса, қадимги Хитойнинг энг ноёб дурдоналаридан бири бу – Само Ибодатхонаси деб биладилар. Мазкур ибодатхона Само учун қурбонлик қилишга хизмат қилган. У 500 йиллар аввал қурилган. Хитойда императорларни “Само Ўғли” деб атаганлар. Само Ибодатхонасида яна битта диққатга сазовор жой бор, у - Акс – садо берувчи девор.\nҚадимги Хитой қурилмаларидан бири эса, бу “ Муаллақ Ибодатхона”дир (Шаньси провинцияси). Унинг қурилишини 1500 йил аввал бошлаганлар. Мазкур 3 қаватли ибодатхона ҳақиқатан ҳам тоққа ёпишган ҳолда муаллақ тарзда осилиб туради. Пастда у узун устунларга тияниб туради, унинг тепа қисми эса, ердан 50 метрдан ортиқроқ узоқликда жойлашган.\nЛэшань шаҳридаги Будданинг тош ҳайкали (Сычуань) – Будданинг дунёдаги энг катта тасвири бўлиб ҳисобланади. У тўғридан–тўғри қояга осилган, 71 метр узунликда ва 28 метр кенгликда турибди. Унинг қурилишига 90 йил кетган.\nШанхай шаҳрида Хитойнинг янги реформаси янги чўққиларга чиқмоқда. Мазкур кўтарилишнинг рамзи бўлиб Хуанпу дарёси кўприги, Шанхай телеминораси, “Шарқ дурдоналари”номларига эга бўлган, метрополитен, ёмғирдан кейин бодраб чиққан қўзиқоринларга ўхшайдиган осмонўпар бинолар ва офислар ҳам ўтади... Шанхай ўзининг халқаро аҳамиятга эга мегаполиси атмосфераси билан жалб этади.\nМазкур шаҳар XIII асрда балиқчилар қишлоқчасида жойлашган. У Хайхэ дарёсининг қуйилиш жойида жойлашган. Замонавий Тяньцзинь – Хитойнинг учинчи ўриндаги саноат марказидир.\n3 -юлдузлик ва ундан пастроқ меҳмонхоналарда хизмат учун 10 фоиз устама олинади, 4 ва 5-юлдузлик меҳмонхоналарда эса, 15 фоизлик устама мавжуд. Пекин шаҳрида сиз қўнғироқ қилинаётган абонент ҳисобидан ҳам амалга оширишингиз мумкин.\nДунёда харидорларнинг иштаҳасини тўлиқ қониқтира оладиган ягона бир жой бор, у ҳам бўлса – Хитой. Бозорларда яхшилаб савдолашиш лозим. Хитойда чет элликлар учун махсус дўконлар мавжуд, улар тўлов учун трэвел-чеклар қабул қиладилар, бу ерда нархлар бошқа савдо нуқталарига нисбатан бирмунча баланд. Уларда ҳам савдолашиш мумкин. Дўконлар ҳар куни соат 9.00дан 19.00гача очиқ. Йирик шаҳарларда эса дўконлар соат 22.00гача ишлайдилар.\nЧойчақа: Чойчақа бериш урф қилинмаган, бироқ меҳмонхона ходимаси ва юк ташувчи 1-2 юандан бош тортмайдилар.\nХитой ҳавоси ўзгарувчанлиги учун кийимингизни тез-тез алмаштириб туришга тайёр бўлинг. Овқат еганда чапиллаш ва турли хил овозлар чиқариш, озода кийинмаслик, биргалашиб чекиш, баланд овозда гаплашиш – буларнинг барчаси Хитой жамиятига хос хусусиятлар ва бу ҳолатлар ғайритабиий бўлиб ҳисобланмайди.\nСоғлигингиз учун зарар етмаслиги учун қайнатилмаган ва водопровод сувини асло ичманг. Мева ва сабзавотларни албатта қайнаган сув билан ювинг. Хитойга боришда албатта зарурий дориларни олиб кетиш тавсия этилади.\nХитой ошхонаси бутун дунёда ўзининг машҳурлиги билан донг таратган. Агарда сиз экзотик ва ўткир ҳиссиётларни хуш кўрсангиз (тўғри ва кўчма маънода), у ҳолда, бу ерда уларни тўлиқ оласиз: бу ерда хамирга солиб пиширилган қурбақа оёқчалари, икки ҳафта сақланган ва ўзига хос ҳидли тухумлар, бутунлигича қовурилган майда қушлар, илон солиб тайёрланган ароқ. Бундан ташқари, буларнинг барчасини таёқчалар орқали оғзингизгача олиб боришингиз лозим. Пойтахтдан қанчалик узоқлашар экансиз, сизга шунчалик тарзда санчқи топиш мушкул бўлади, шунинг учун дарҳол таёқчаларда тановул қилишга ўрганинг.\nХитойда овқат жуда ҳам арзон, агарда сиз тежамкор бўлсангиз, кунига 7 АҚШ доллари миқдорида овқат ейишингиз мумкин.\nБозорларда ва бошқа жамоат жойларида ўғирлик ва фирибгарликдан эҳтиёт бўлиш лозим. Қимматбаҳо буюмлар, ҳужжатлар ва кўп миқдордаги пулларни яхшиси меҳмонхона сақлаш бўлимига топшириш мақсадга мувофиқдир.\nСовғалар – хитойларда мулоқот учун энг асосий қисмидир. Агарда сиз оилавий байрамга таклиф этилган бўлсангиз, винога, чойга, сигарет ёки бошқа ширинликлар жуда мақсадга мувофиқдир. Шунингдек, мева, ширин булка нонлар ва гуллар ҳам энг яхши совғадир.\nХитойда тўрт сони ўлим санаси ҳисобланади, бу рақамдан имкон қадар қочмоқ зарур. Хитойда соат совға қилиш ҳам мумкин эмас, негаки соат дафн маросимининг рамзидир, бу эса – таъқиқланган. Бу ўлим, кулфат ва қора-оқ рангга ҳам боғлиқ. Хитой ибодатхоналарида суратга тушиш ва олиш мумкин эмас.\nБайрам ва дам олиш кунлари:\nХитойнинг расмий байрамлари қуйидагилар:\n1 январ (Янги йил);\nянвар-феврал (Баҳор байрами, хитой ой йилномасига кўра Янги Йил, уч кун дам олиш куни);\n8 март (Халқаро хотин-қизлар байрами);\n12 март (Дарахтзорлар барпо этиш куни);\n1 май (Меҳнаткашларнинг Халқаро бирдамлик куни);\n4 май (Хитой ёшлари куни);\n1 июн (Халқаро болаларни ҳимоя қилиш куни);\n1 август (Хитой армияси халқ халоскорлари куни);\n10 сентябр (Ўқитувчилар куни);\n1 октябр (ХХР таълим куни, икки кун дам).\nХитойнинг турли провинцияларида турли маҳаллий байрамлар мавжуд. Иш бўйича хизмат сафарларини режалаштираётганда ой йилномасидаги хитой янги йили вақтида уларнинг ишламаслигини ҳисобга олиш лозим.\nБир қанча тадбиркорлар Янги йилдан олдин ва кейин бир ҳафта мобайнида ишламайдилар.\nШошилинч телефонлар: Ўт ўчириш хизмати - 119, полиция - 110, тез ёрдам - 120, маълумотлар бюроси - 117, об-ҳаво - 121.


Сурат учун 4 мингта байроқ\nАжойиб рекордларни хуш кўрувчи Дубай ҳукумати ва аҳолиси ноодатий янгиликлар ва кашфиётлар орқали одамларни ҳайратга солишни жуда хуш кўришади.\nКуни кеча Дубайдаги «Kite Beach» соҳилида БАА асосчиси ҳисобланган Шайх Зайд ибн Султон ан-Наҳаённинг сурати пайдо бўлди. Ажабланарлиси, ушбу сурат қандайдир ранг тасвир воситасида эмас, балки амирлик рамзи бўлган байроқ (4 мингта) ёрдамида тасвирланганини кўриш мумкин.\nЭслатиб ўтамиз, олдинроқ Дубайда оғирлиги 17,86 килограммга тенг бўлган дунёдаги энг оғир икра сотилган эди.\nШунингдек, жорий йил ўрталарида БАА Бош вазири, Дубай амири Шайх Муҳаммад ибн Рашид Ал-Мактум томонидан Дубай шаҳрида минтақадаги энг катта кутубхонани қуриш учун 1 миллиард дирҳам ажратилган эди.\nЯнги тадқиқот натижалари эълон қилинди\nАҚШ тадқиқотчилари 40-65 ёшдаги эркак ва аёллар ўртасида динга эътиқод қилишнинг соғлиққа таъсирини тажрибадан ўтказдилар.\nОлиб борилган тадқиқотларнинг натижасига кўра, динга эътиқод қилувчиларга қараганда динсизлар кўпроқ соғлиқларидан шикоят қилишлари аниқланди.\nИбодат нафақат руҳга, балки баданга ҳам таъсири юқори эканлиги яна бир бор исботланди.